Berdintasunaz | Politika | Berria\nHarridura eragin zuen Iñigo Urkulluk otsailaren 10ean Eusko Legebiltzarrerako hauteskundeak apirilaren 5erako aurreratu izanak. Ia urte erdi bateko aurrerapena izan zen, alderdi interesak aparte utzita —hots, gehiengo osoaren beharra—, hartarako arrazoi politiko, instituzional, sozial eta ekonomikorik egoteke. Eta harritzekoa izan da asteon iragartzea bozak uztailean nahi dituela, COVID-19a jo eta jo ari baita oraindik. Azken zifra ofizialen arabera, gaitzak herenegun Euskal Herrian 31 lagunen heriotza eragin zuen; horietako hemeretzirena, Araban, Bizkaian eta Gipuzkoan. EAEko osasun larrialdia eta Espainiako Estatuko alarma egoeraren bukaera iragarri gabe daudela jarri die talde politikoei ostegunerako hitzordua Urkulluk, «Osasun Larrialdiko Adierazpena eta hauteskundeetara hiru hilabeteko epean deitzeko aukera aztertzeko»; agintari batengan harrigarria egiten da zuhurtzia ez izate hori.\nMartxoaren 16ko bileran erabaki zuten talde politikoek eta Urkulluk bozak atzeratzea, eta lehendakariak, Eusko Legebiltzarrerako hauteskundeei buruzko 5/1990 Legearen 46. eta Jaurlaritzari buruzko 7/1981 Legearen 51. artikuluen interpretazio bat eginda, hurrengo egunean sinatu zuen apirilaren 5eko hauteskundeetako deialdia indargabetzeko dekretua. Hango pasarte batzuk dira hauek: «Osasunaren Mundu Erakundeak pandemia globalaren egoera deklaratu du, mundu osoan hedatzen ari den koronabirusa dela eta. Birusaren hedapena nazioartekotu egin da azken asteotan (...) Larriki nahasten du 2020ko apirilaren 5erako deitutako Eusko Legebiltzarrerako hauteskundeen garapen normala (...) Baldintza hauetan ezinezkoa da, osasun publikoaren ikuspegitik, bermatzea herritarren parte hartzea eta sufragio eskubidearen erabilera libre eta normala». Martxoko kutsadura martxa ikusita, apirilaren 5ean ez zegoen baldintzarik ia 1,8 milioi herritar bozkatzera deituta zeuden mobilizazio bat ospatzeko. Argi geratu zen hanka-sartze bat izan zela Ipar Euskal Herrian eta Frantziako Estatuan herriko bozen lehen itzulia martxoaren 15ean egitea; uda ondoren egingo dute bigarrena, edo datorren urtean berriro biak.\nKoronabirusaren gogorraz eta ezjakintasunaz gain, testen, maskaren eta bestelako babes eta prebentzio neurrien aplikazio desordenatua eta desegokia ikusita —espektakulu bat—, nola egongo da hiru hilabete barru osasun egoera? Uztailaren erdialderako hitzordu elektorala jartzeko, maiatzaren erdialdera egin behar da deialdia. Osasun adituek espero dute egoera hobea izatea uztailean, baina ez da horren bermerik.\nHauteskunde batzuetan hautagaitzen parte hartzerako berdintasuna zaintzea ere elementala da, eta, kasuan, uztaileko bozen kanpainaurrean hautagai nagusiak berdintasun egoera berean al leudeke agerraldiak egiteko, eragileekin batzartzeko, kazetariekin elkarrizketak aurrez aurre egiteko eta abarrerako? Gaitza. Konfinamenduan zehar horretarako aukera izaten ari dira gobernuetan daudenak, besteak ez, eta Jaurlaritzan den bat izango da EAJren lehendakarigaia: Urkullu. Konfinamendu ostea ez da izango erabat askea, graduala baizik, eta hor izango du abantaila publiko-politiko bat Urkullu jarduneko lehendakariak. Jarduera mugatua(goa) lukete besteek; berdintasun berbera, ez. Defizit bat. Nahikoa egon zen beste garai latzago batzuetan.


Larrauldarrak garaile Asteasuren aurkako apustuan - Tolosaldeko ataria\nLarrauldarrak garaile Asteasuren aurkako apustuan\nTolosaldeko Ataria 2018-05-19 19:31\nIbon Jauregi eta Asier Diaz larrauldarrek 10 minutu eta 25 segundo behar izan dituzte Asteasuko plazatik Larraulgo plazara bitarteko bidea egiteko. Mattin Sarasola eta Tomas Iraola asteasuarrek, berriz, 21 segundo gehiago.\nLarraulgo kirol astearen barruan egin dute gaur bi herrien arteko apustua. Asteasuko udaletxe paretik abiatu eta bikoteka egin behar izan dute Larraulgo plazara bitarteko bidea, bidezidorretik, eta kotxeko gurpil bati bultzaka.\nBidearen hasieran, asteasuarrek hartu dute aurre, baina berehala larrauldarrek abiada hartu eta erraz egin dute gorako bidea.\nJauregi eta Diaz larrauldarrek 10 minutu eta 25 segundo behar izan dituzte lanak betetzeko eta 10 minutu eta 46 segundo, berriz, Sarasola eta Iraola asteasuarrek. Umore onean bukatu dute saioa, eta San Pedro festetarako errebantxa egin edo ez pentsatuko dute aipatu dute asteasuarrek.


1. artikulua.– Aparteko geroratzea.\n1.– Salbuespenez, laguntzen eta aurrerakin itzulgarrien onuradunek, horiek Gauzatu Industria programa, oinarri teknologikoko ETE berritzaileak sortu eta garatzea bultzatzekoa; eta Bideratu eta Bideratu Berria programak, krisi-egoeran dauden enpresak berregituratzeko eta bultzatzekoak, arautzen dituzten aginduetan xedatzen denaren babesean emandakoak badira, deialdia edozein dela ere eta Ogasun eta Ekonomia Sailak onartutako zatikatze-ebazpen baten mende ez badaude, aukera izango dute itzulketen egutegia geroratzea eskatzeko, 2020ko ekitaldiko uztaileko kuotaren itzulketa atzeratzeko, eta ondorengo itzulketen egutegia egokitzeko, Agindu hau indarrean jartzen denetik hasita, Covid-19ak eragindako krisiaren ondorioz; izan ere, Covid-19ak eragindako krisiarengatik, onuradunek jarduera eten dute edo jarduera-etenaldiak dituzte, salmenta- edo eskari-bolumenaren jaitsierak edo etenaldiak hornidura-katean, eta ezin diete aurre egin aipatu programetan xedatzen diren itzulketa-betebeharrei, edo eragozpenak dituzte horretarako.\n2.– Era berean, aipatu programon onuradunak emandako laguntzari loturiko inbertsio- eta enplegu-betebeharren fasean baleude, urteko deialdia onartzen duen aginduan xedatzen diren luzapenez gain, sei hileko luzapena eskatu ahalko lukete. Eskabide horrekin, onartzen bada, ordainketen egutegia egokituko beharko da, deialdia zein den. Hala, itzulketen aldia eta kasuan kasuko emakida-ebazpenean xedatzen den egutegia 6 hile geroratuko dira.\n3.– Laguntzak erakunde laguntzaile baten bidez eman badira, erakunde kudeatzailearen bidez jakinaraziko dira geroratze-eskaera eta ebazpena, dagozkion neurriak hartu ahal izan daitezen.\n2. artikulua.– Eskabidea eta aurkeztu beharreko dokumentuak.\n1.– Geroratzeko eskabidea, betiere, borondatezko ordainketa-epemuga baino lehen aurkeztu beharko da, eta emateko ebazpena eman zuen organoak berak berariaz onartu beharko du.\n2.– Bete behar den eskabidean, pertsona edo erakunde eskatzailearen sinadura egiaztatua eta dokumentazio gehigarri hau aurkeztu beharko dira:\na) Covid-19ak eragindako krisiaren ondorioz, laguntza itzulgarria hurrengo epemugan itzultzeko zailtasuna zehazten den justifikazioaren eta arrazoien memoria. Memorian, gutxienez, alderdi hauek adierazi behar dira:\n1) Balantzea eta egoeraren ustiapen-kontua, eskabidea egin aurreko hilekoak.\n2) Azalpen-memoria, kualitatiboa eta kuantitatiboa, Covid-19aren krisiaren eragina zehaztuta, balorazio ekonomikoa eta finantzarioa barne.\n3) Ondorio horiek arintzeko, hurrengo hiletarako aurreikusitako jarduera-plana.\n4) Urteko kontu auditatuak edo 2019ko ekitaldiko Sozietateen Zerga.\nb) Onuradunak, kasuan kasuko emakida-ebazpenean xedatzen denaren arabera inbertsioa gauzatzeko edo enplegua sortzeko aldian badago, hauek aurkeztu beharko ditu:\n1) Egindako inbertsioen justifikazio-memoria, gutxienez, hauek jasota: egin diren inbertsioen eta gastuen taula, egin gabe daudenena, eta enpleguak ordura arte izandako bilakaerarena (ABEEE bat aplikatu bada, erantsi dokumentazioa).\n2) Laguntza itzulgarria emateko ebazpenean kontuan hartutako inbertsio- eta enplegu-betekizunak deialdian zehaztutako epean betetzeko zailtasunen azalpen zehatza.\n3.– Eskabideak, errekerimenduak, jakinarazpenak eta 2017, 2018 eta 2019ko deialdietan jasotako gainerako kudeaketak bitarteko elektronikoen bidez egingo dira, Administrazio Publikoen Administrazio Prozedura Erkidearen urriaren 1eko 39/2015 Legearen 14.2 artikuluaren arabera. Era berean, espedienterako sarbidea eta eskabidearen osteko gainerako izapideak kanal elektronikoaren bidez egingo dira, helbide honen bitartez: https://www.euskadi.eus/nire-karpeta/web01-sede/eu/\n4.– Ez da geroratzerik baimenduko hipotesi hauetako gutxienez bat betetzen den kasuetan:\na) Nahikoa ez egiaztatzea krisiaren eragina (altxortegiko galera, kontratuak etetea, fakturazioa galtzea, ABEEE aplikatzea, etab.).\nb) Onuradunak ez izatea ordainduta zerga-betebeharrak, ezta Gizarte Segurantzarekikoak ere, eta, orobat, itzulketa-ebazpen bat dela medio, zorduna izatea. Organo kudeatzaileak zuzenean egiaztatuko du hori elkarreragingarritasun-bideen bidez, salbu eta eskatzaileak eskabidean horren aurka egiten badu; kasu horretan, bere kontura aurkeztu beharko ditu dagozkion ziurtagiriak eskaera egitean.\nc) Zorraren muga-eguna ez-betetze edo uko-egite bati loturiko itzulketa baten ondorio izatea.\nd) Enplegu-murrizketa ez bada justifikatu aldi baterako enplegu-erregulazioko espediente baten bidez (ABEEE), formalki eskatuta, proiektatutako aginduak artikulatzen duen geroratze-eskaera egiteko unean.\n3. artikulua.– Ordainketak aurreratzea Indartu programan.\n4. artikulua.– Ebazteko epea.\n1.– Prozedura ebazteko eta ebazpena erakunde eskatzaileei jakinarazteko gehieneko epea hilabetekoa izango da, eskaera aurkeztu denetik aurrera; epea igaro eta ebazpenik jakinarazi ez bada, laguntzaren eskabidea ezetsi egin dela ulertu beharko dute interesdunek, Administrazio Publikoen Administrazio Prozedura Erkidearen urriaren 1eko 39/2015 Legean xedatutako ondorioetarako.\n2.– Eskabidean jarri beharreko daturen bat edo aurreko artikuluan zerrendatutako dokumenturen bat falta dela edo akatsen bat dagoela hautemanez gero, erakunde interesdunari eskatuko zaio akatsa zuzendu edo beharrezkoak diren dokumentuak aurkez ditzala 10 eguneko epean. Halaber, ohartaraziko zaio, hala egin ezean, eskaera bertan behera utzi duela ulertuko dela, Industriako sailburuak aurretiaz ebazpena emanda, Administrazio Publikoen Administrazio Prozedura Erkidearen urriaren 1eko 39/2015 Legean xedatutakoari jarraikiz.


Udaberriaren etorrerarekin batera, gure sagarrondoak lorez bete eta sagastiak txuri kolorez janzten dira. Urte sasoi honek gure sagastietan duen garrantzia ospatu eta sagastiek eskaintzen dizkiguten paisaia zoragarriez gozatu ahal izateko, maiatzean “Sagastiak loretan 2016” ekimena ospatuko dugu Sagardoaren Lurraldean.\nSagardoetxeako udaberriko bisitak\nLekua: Sagardoetxea (Astigarraga)\nOrdutegia: asteartetik larunbatera 11:00etatik 13:30etara eta 16:00etatik 19:30etara; igandetan 11:00etatik 13:30etara.\nSagardoetxeako bisitetako edukiak udaberriko egutegira moldatu eta erleen mundua, polinizazioa eta sagastiko intsektuak landuko dira bisitariekin. Honetaz gain, loretan dauden sagarrondoetan barrena ibilaldia egiteko aukera eskainiko zaie bisitariei, paisaiaz gozatuz.\n“Sagardo ibaiak, bizitza iturri” erakusketa\nData: Maiatzak 13-22\nLekua: Sutegi (Usurbil)\nOrdutegia: asteazkenetik ostiralera 18:00etatik 20:00etara; larunbatean 12:00etatik 13:30etara eta 18:00etatik 20:00etara eta igandean 12:00etatik 13:30etara.\nAspaldidanik ibaiak komunikaziorako giltzarriak izan dira eta harreman ekonomikoak eta sozialak eratzeko erabili izan dira. Iraganean, ibaiak bizitza nahiz "aberastasunaren iturri" eta aintzinako "autobideak" izan ziren.\nUrumea eta Oria Gipuzkoako bi ibai nagusiak, "sagardo ibaiak" eta puntako teknologia guneak izan ziren aintzinan. Portu-instalazio eta zerbitzuak izan zituzten, beren ur bazterretan salerosketa gune ugari izan ziren eta asko izan ziren beren uren ertzetan gertatutako istorio harrigarri eta bitxiak.\nMuseoen Nazioarteko Egunaren ospakizuna: “Erleen bizimodua ezagutuz” bisita gidatua\nOrduak: 11:30etan (euskaraz) eta 12:30etan (gaztelaniaz)\nIzen-emateak: info@sagardoetxea.com / 943550575\nMaiatzaren 18an Museoen Nazioarteko Eguna ospatuko da Sagardoetxean. Aurten nazioarte mailako gaia “Museoak eta paisaia kulturalak” da eta Sagardoetxean “Erleen bizimodua ezagutuz” bisita gidatua eskainiko da.Urtero bezala, egun horretan museorako sarrera dohakoa izango da.\n“Luis eta Eugeniaren bikiak” ikuskizuna\nData: Maiatzak 28\nMaiatzaren 28an “Luis eta Eugeniaren bikiak” ikuskizuna eskainiko da Sagardoetxeako sagastian. Bertan, Astigarragako Murgiatarren Jauregiko Markesaren familia eta Santiagomendiko baserri bateko familia baten arteko istorioa irudikatuko da antzerkia, musika eta dantzaren bitartez.\nIkuskizun honetan Astigarragako hainbat talde kulturaletako haurrek parte hartuko dute, besteak beste Norberto Almandoz Musika Eskola, Astigarragako Antzerki Eskola eta Astigar E.O.E.ko dantzariak.\n“Jatorrizko bekatua” zozketa sare sozialetan\nLoretan dauden sagarrondoek eskaintzen diguten paisaia zoragarria aintzakotzat hartuz, “Jatorrizko bekatua” izeneko zozketa martxan jarriko da sare sozialetan. Jatorrizko bekatuaren fruitua sagarra bada, Sagardoaren Lurraldean dago paradisua.\nZozketan parte hartu ahal izateko, erabiltzaileek #jatorrizkobekatua traola erabili eta beren argazkiak partekatu beharko dituzte Facebook, Instagram edo Twitteren eta parte-hartzaile guztien artean bi lagunentzako sagardotegiko otordua zozketatuko da.


Lehenik eta behin, eskertu nahi genizuke etorri zareten guztioi, muxutruk antolatzera langundu gaituzunei, Antiguoko Dantza Taldeari laguntzagatik ta noski, bereziki, parte hartzera animatu zareten guztioi. Giro ederrean egon gara denok.\nDuela lau urte antolatutako txapelketarekin alderatua, posez somatu dugu oro har gazte eta emakume gehiago\nHona hemen argazki ta bideo batzuk:\nTxapelketa bukaeran mutilen artean...:\nMikel Cuerda ta\nGotzon Burgos-en artean desenpatea:\nNeskeetan: Tania Gonzalez\nMutiletan: Mikel Cuerda\nBukatzeko, anekdota txiki bat daukagu irabazlearekin. Txapelketa jadanik 20/30 minutu martxan zela, Instagram bidez kontaktatu zigu Mikel Cuerdak. Dirudienez Google Maps-ek Mikel Laboa Plaza, bakarrik Usurbilekoa agertzen du ta han omen zegoen Mikel itxoitzen. Suertez, berarentzat gehien bat, denboran ailegatu zen zirkuitua ederki bukatzeko.\nordua: ekainak 13, 2022 iruzkinik ez:\nPlaterotarrak mendi taldearen bazkidea bazara, soilik 20€ 2.020ko, jakin dezazun maileguan hartu dezakezula mendiko materiala.\nHona hemen zerrenda ta argazkiak:\n- 3 ekipo oso: kaskoa, kranpoiak, pioletak\n- 3 elurretarako raketa\n- Alpina editorialeko Pirineo osoko mapak\n- Europako mendietako hainbat gida liburu\nBazkide bakoitzak mendiko ekipo bana har lezake, doan. Bazkidearen bidez, beste pertsonek 5-10€ truke ekipoa alokatu dezake.\nMailegua hartu eta uzteko lekua Antiguotarrak Elkartea da.\nMailegua eskatzeko eguna osteguna ta itzultzekoa hurrengo asteartea izanik.\nMailegua erabili eta hurrengo astean itzultzeko konpromezua eskatzen dizuegu.\nHarremanetak jartzeko, idatzi platerotarrak@gmail.com -era.\nordua: otsailak 16, 2020 iruzkinik ez:\n2020ko txangoen egutegia\nordua: urtarrilak 01, 2020 iruzkinik ez:\nIparla gauez (19/09/14)\n2019ko Irailak 14an Iparlara eginiko igoera:\nBeti bezala, giro oso onean egindako txangoa.\nNahiko sortea izan genun eguraldiarekin, gauean euri pixka bat egin zun ta goizeko 4tan jeiki ginenean zerua lainoz nahiko saretua zegoen baina eguna pasa ahala, garbitzen jun zen ta tontorretik ikuspegi ederra izan genun.\nHona hemen egun horretako zenbait argazki ta bideo:\nordua: irailak 22, 2019 iruzkinik ez:


Etorkizuneko liburua - Bulegoa z/b\nEtorkizuneko liburua performancea egiteko proiektua 2015 eta 2017 urteen artean eta Corpus sarearen barruan garatu da. Bulegoa z/b ekimenak Filiep Tacq liburuen diseinatzailearekin egindako elkarlaneko proiektua da. Marcel Broodthaers-en bost liburu ditu abiaburu, artistak artelan autonomo gisa sortuak, eta liburua bizirik dagoen zerbait bezala ikertzea du xede. Inprimatutako orriek liburukia osatzen dute behin josi ondoren, eta liburua objektu finkoa da, ez da materia inertea. Bizirik dagoen zerbait da, bizipenak ekoizteko toki bat. Espazioak, denborak eta mugimenduak hartzen ditu barne, nork piztuko zain.\nHona hemen Broodthaers-ek dituen bost argitalpenak: Pense-Bête (1963-1964), Un coup de dés jamais n´abolira le hazard (1969), MTL (1970-1972), Un voyage on mer du nord (1973) eta L’Angelus de Daumier (1975). Liburuko alderdiak lantzen ditu haietako bakoitzak, adibidez, beste forma artistiko batzuekiko harremana (eskultura, poesia, erakusketa, zinema eta pintura) edo ekartzen dituen ekoizteko prozesuak (teknikoak eta materialak, instituzionalak eta hirugarrenekiko negoziaziokoak).\nProiektuaren izenburuak aipuen kate bat du hizpide. Etorkizuneko liburua proiektuak Maurice Blanchotek 1959an argitaratutako liburu batetik hartu du izena, eta liburu horren erdigunean beste bat dago, Stéphane Mallarmé-ren Un coup de dés jamais n´abolira le hazard (1914), Broodthaersek 1969an izen bereko lan batean erantzundakoa. 1997an, Jacques Derridak objektu inprimatuaren etorkizunaz gogoeta egitea proposatu zuen “Etorkizuneko liburua” hitzaldian, garapen teknologikoak aldaketa sakonak iragarri baitzituen irakurketan eta idazkeran.\nHandik hamarkada batzuetara, behin aldaketak eginda, Etorkizuneko liburua proiektuak liburuaren performatibitatea aztertzea proposatzen du, besteak beste, irakurketa eta idazketaren, irudi eta testuaren, material eta immaterialaren, bizidun eta inertearen arteko harremanari erreparatuta. Era berean, zalantzan jarri nahi du aipagai duen etorkizunaren ideia: liburu bat, edozein liburu, berez, objektu finkoa da, beti zain eta beti zelatan, etorkizun izateari sekula ere ez utzita.\nEtorkizuneko liburua abiatzeko, irakurketa-talde bat egongo da, zortzi saiorekin. Hilean behin izango dira saioak, 2015eko apiriletik 2016ko urtarrilera arte. Hainbat gonbidatuk proposamenak egingo dituzte, eta irakurketek lotura izango dute liburuarekin, praktika artistiko bide berezi gisa hartuta.\nHonako hauek eratzen dute Corpus sarea: Bulegoa z/b (Bilbo), Contemporary Art Centre (Vilnius), KW Institute for Contemporary Art (Berlin), If I Can’t Dance, I Don’t Want To Be Part Of Your Revolution (Amsterdam), Playground (STUK Kunstencentrum & M-Museum, Lovaina) eta Tate Modern (Londres).\nIrakurketa taldea CAC Vilnius-en


Etxebizitzen salerosketa %10,5 igo zen otsailean | Consumer\nEtxebizitzen salerosketa %10,5 igo zen otsailean\nEskualdatutako etxeen %86,1 libreak izan ziren eta %13,9 babestuak\nJabetza-erregistroetan 45.607 salerosketa-eragiketa jaso ziren otsailean, hau da, %10,5 gehiago 2010eko hilabete berarekin alderatuta. Salerosketa bidez transmititutako etxeen %86,1 libreak izan ziren (+%9,3) eta %13,9 babestuak (+%18,6), Estatistikako Institutu Nazionalak (INE) argitaratutako azken datuen arabera.\nEtxebizitzen salerosketan izan den igoera higiezinen sektoreko bigarrena izan da, 2010eko abenduan %1,7 jaitsi ondoren. Hilez hileko tasari dagokionez (otsaileko urtarrileko datuak), salerosketagatik egindako etxe-aldaketak %1,3 igo ziren.\nOtsailean salerosketa bidez eskualdatutako etxebizitzen %50,2, 22.904 eragiketa arte, erabili egin ziren, eta %49,8 berriak (22.703 eragiketa). Etxebizitza berrien salerosketen kopurua %6,4 hazi zen, eta erabiliena %14,9 igo zen 2010eko otsailarekiko. Hilez hileko, bigarren eskuko etxebizitzen transakzioek %1,1eko beherakada izan zuten urtarrilean baino; etxebizitza berrienak, berriz, %3,9koa.\nEtxebizitza libreen salerosketagatiko transakzioei dagokienez, %9,3 igo ziren 2010eko otsailarekiko, 39.268 eragiketa egin arte, eta babestuenak %18,6, 6.339 eragiketarekin.\nJabetza-erregistroetan inskribatutako hiri-finken (etxebizitzak eta hiri-izaerako beste higiezin batzuk) eta landa-finken guztizkoari erreparatuz gero, lehenago egindako eskritura publikoetatik eratorriak, otsailean 165.026 eskualdaketa jaso ziren, 2010ean bertan baino %1,2 gutxiago eta 2011ko urtarrilean baino %4,3 gehiago.\nFinka erregistratuen salerosketei dagokienez, 87.873 eskualdaketa egin ziren, hau da, urtetik urtera %0,9 gehiago eta %0,4 gutxiago aurreko hilean baino. Egindako salerosketen %90,2 hiri-finkei zegozkien eta %9,8 landa-finkei. Hirikoei dagokienez, %57,5 etxebizitzen salerosketa izan zen eta landa-finkena %2,4 jaitsi zen otsailean urte arteko tasan; hiri-finkena, berriz, %1,3 igo zen.\nOtsailean, jabetza-erregistroetan 100.000 biztanleko inskribatutako etxebizitza transmitituen kopuru osoa handiagoa izan zen Errioxako (199) eta Kantabriako (162) autonomia-erkidegoetan. Salerosketen %59,4 lau autonomia-erkidegotan erregistratu ziren: Andaluzia, Madrilgo Erkidegoa, Katalunia eta Valentziako Erkidegoa.\netxeak inmuebles-eu salerosketa transmisioak


Programazioa – LAIA Eskola\nLaia Eskolak jarduera ugari eskaintzen ditu, denak ere Arabako Foru Aldundiaren Berdintasunerako IV. Planeko lerro nagusietan oinarrituak.\nZenbait lantegi, ikastaro, hitzaldi, irakurketa klub, zineforum eta gehiago. Denak izango dira LAIAK jorratu eta, feminismoa eta genero ikuspegia tarteko, ikasteko, eskubideak eta ahalduntzea zutoin direla.\nUrtean zehar gai asko landuko ditugu, hala pertsonalak eta subjektiboak (nortasuna, emozioak, gorputza, maitasuna, sexualitatea…) nola denoi eragiten diguten eta garrantzi soziopolitiko eta ekonomiko handia dutenak (indarkeria matxista, erabakimena, zaintza lanetako erantzunkidetasuna, kultura-artekotasuna, elkartasuna, ekonomia feminista…).\nDenak landuko ditugu oinak lurrean ditugula, zuen kezkak eta eskariak kontuan hartuta. Iradokizunik egiteko bai? Ez egin zalantza, jarri harremanetanhemen.\nLAIA Eskolak hainbat ikastaro eta tailer antolatzen ditu. Planteamendu teorikoenetatik praktikoetaraino. Ideietatik egitateetaraino. Batzuk bi eguneko trinkoak izango dira, eta beste batzuk asteko zikloak izango dira, iraupen luzeagokoak. Batzuk, gainera, toki batetik beste batera ibiliko dira, gure herrien arteko sareak ehuntzeko xedez.\nGure garaiko eztabaidetara hurbiltzen gara, adituen laguntzarekin, baina ohiko hitzaldi-formatutik ihesi. Giro informalago eta lasaiagoa aurkituko duzu; hausnartzeko, ikasteko eta, zergatik ez, laguntzeko espazioa izango da.\nZinera goaz! Ondo pasatu nahi dugu, zinemak errealitatea nola irudikatzen duen eta batzuetan errealitatea bera nola eraikitzen duen ikustearekin batera. Pelikula on bat aukeratzea baino gehiago da. Film hori gure auzokideekin batera partekatzea eta komentatzea da. Hausnartu egingo dugu, ikertu, eztabaidatu eta begirada ezberdinak partekatu, genero-ikuspegitik. Aditu batek dinamizatuko ditu saioak.\nIrakurketak emakumeen kontzientzia kolektiboan barreiatzea eta feminismoan prestatzea ahalbidetzen du. Irakurketa pertsonal eta intimoarekin ikastea da kontua, baita hasierako iritzia gainerakoen ekarpenekin osatzea ere.\nJakin zure kuadrillan antolatzen diren ekitaldiak


Twitterreko diseinu berriaz: Facebooken antza handia ote dauka? | Azkue Fundazioaren Egunkaria\nTwitterreko diseinu berriaz: Facebooken antza handia ote dauka?\n2014(e)ko apirilak 9\nEgun hauetan Twitterreko diseinu berriaren ezaugarri nagusiak iragarri dira, erabiltzaile gutxi batzuen profilak jada itxura berria ezarrita dutelako. Besteok, datozen astetan zehar izango dugu itxura hori prest; baina profila berria zabaltzen duenak, hasieratik izango du.\nIkusi duzue nolakoa den Twitterren diseinu berri hori? Momentuz mundu mailan famatuak diren erabiltzaile batzuen kontuetan ikus zenezakete, hala nola, Michelle Obama (@flotus), Zac Efron (@zacefron) edo Channing Tatum (@channingtatum) aktoreenak, adibidez.\nHona hemen hauen irudiak:\nEta zeintzuk dira diseinu berri horren ezaugarriak?\nIrudi nagusi bat goiko partean, buruan; eta moldagarria, gainera.\nTxio kopuru bat modu berezian erakusteko aukera.\nErabiltzailearen profilaren irudia handiagoa izango da.\nEragin gehien sortzen dituzten txioak tamaina handiagoz agertuko dira timelinean.\nBaliabide motaren araberako iragaziak ezartzeko aukera izango dugu, erlaitzen bidez eta nahi ditugunak soilik erakusteko aukera izango dugu, testua, irudia edo bideozkoak. Edo erantzun guztiak ikusteko aukera ezartzeko ere gai izango gara.\nBotoiak handiagoak izango dira.\nSarea sutan jarri da itxura berriaren inguruan eztabaidatzerakoan. Batzuentzat, argia da, garbia eta ona da sare sozial guztiak antzeko itxura hartzen joatea; beste batzuentzat, ostera, sare sozial bakoitzak bere irudi eta diseinu propioa izan beharko luke.\nEta zuei, zer iruditzen zaizue diseinu berria? Argiagoa da edo soilik Facebooken itxuraren antza handiegia sumatzen diozue?\nfacebook michele obama sare sozialak twitter twitterren diseinu berria\nKaliforniara bidaiatzerik nahi? Twitter bidez bidaia irabaz dezakezu!\n#Kliforniara lehiaketako irabazleak maletak prest!


ERTIBIL-BIZKAIA ekimenaren barnean Japoniako arte egonaldietan sortutako lanak erakusgai izango dira Berreginen Museoan - Área de prensa - Bizkaia.eus\nERTIBIL-BIZKAIA ekimenaren barnean Japoniako arte egonaldietan sortutako lanak erakusgai izango dira Berreginen Museoan\n2019(e)ko ekainaren 10(a) 11:30\nBizkaiko Foru Aldundiak antolatuta, 2018ko ERTIBIL-BIZKAIA ekimeneko sarituak hiru hilabete egon dira Asiako herrialdean. Erakusketan Izaskun Araluzea Itzak idatzitako testuaren argitalpena, hiru poster eta postal bat egongo dira. Postalezko 40 iruditan Bizkaian lehen aldiz egindako argitalpen artistikoa irudikatuko da.\nKAO.LORA, SANDIA ETA PRINTZESA\nKAO. Lora, Sandia ta Printzesa deitzen da Bizkaiko Foru Aldundiak antolatutako erakusketa. Bertan, hiru artistek Japonian igarotako arte egonaldian sortu zituzten lanak aurkeztuko dituzte; egonaldia ERTIBIL-BIZKAIA 2018 saria jaso ondoren gauzatu zuten. Hala, ekainaren 10etik irailaren 1era hiru artista hauen lanak erakutsiko dira Bilboko Berreginen Museoan: Maria Muriedas Diez (arte egonaldia Youkobo Art Space-n, Tokio-n egin zuen) Joshibi Tokioko Arte eta Diseinu Unibertsitatearekin lankidetzan; eta Maider Gonzalo Salceda eta Izaro Ieregi Gonzalez, arte egonaldia Studio Kura-n, Fukuoka-n, egin zutenak.\nEuskara eta Kultura diputatuak, Lorea Bilbaok, erakusketa aurkeztu du ERTIBIL 2018ko irabazleekin batera, eta hauxe esan du: ERTIBIL BIZKAIA finkatutako ekimena da, 37 urte dituena, eta oraingoan aurrerapauso bat gehiago egin dugu, Bizkaiko talentua lurraldean sustatzeaz gain nazioartean ere ikusgarri egitea . Lorea Bilbaok hauxe esan du: Bizkaiko Foru Aldundiak bi egonaldi artistiko hauekin nahi duena da artistek bizitako esperientzien bitartez lana hobetzea eta garapen profesionala izatea, eta hala, kultura trukea sortzea. Azken finean, gauzak beste ikuspuntu batetik ikustea, artisten garapena lantzeko. Lurraldeko talentua sendotzeko eta hedatzeko beste ekimen bat da .\nMaria Muriedas Diezek, Maider Gonzalo Salcedak eta Izaro Ieregi Gonzalezek arte egonaldia 2018ko ekainean, uztailean eta abuztuan egin zuten, eta gaurtik aurrera erakutsiko dituzte esperientzia berri honi esker sortutako lanak.\nErakusketan egongo diren proiektuak\n` Triple X ´, Maria Muriedas Diez artistaren lana: Artistak bere belaunaldiko pertsonekin topaketak izan ditu eta argazkigintzaren testuinguruan poseekin zerikusia duten zenbait jokaera aztertu ditu. Modu horretan performance egoera bat sortzen da, eta hortik proposamen gisa partitura bat hedatzen da, interpretatua izateko baldintzak ezartzen dituena. Prozesuaren praktika eraikitzen doazen alderdiak dira zuzentzea, men egitea edo zoria.\nProiektua 2015ean hasi zuen EHUn artearen eta bere belaunaldiaren inguruko pertsonekin filmatutako argazkigintza saioak egin zituenean. Aurten Japonian saioak errepikatu ditu ezaugarri berdinak dituzten pertsonekin, baina kultura eta testuinguru ezberdinetakoak direnak hain zuzen ere.\nErakusketan proiektua dagoen espazioan banatutako lau pantaila ikus-entzunezko ezarri dira.\n` Dragoi formako makila hartu duen gizona ´ Maider Gonzalo Salceda artistarena: Japoniako egonaldian nagusiki Itoshima eta Fukuoka inguruetan ateratako argazkiez osaturiko lana ikusi daiteke museoko paretetan eta baita bideo proiekzio bat ere. Egonaldian zehar, Maiderrek argazki batzuk inprimatu eta estudioko horma batean jarri zituen konposizio bat egiteko. Prozesu horren ondorioz, argazkiak eta espazioa lotzen hasi zen. Bere estudioa kaletik ikusten zen eta jendea estudiora sartzen zen bakoitzean hormaren aurrean argazkiak ateratzen zizkien. Paretak hondo lanak egiten zituen. Orain Berreginen Museoko erakusketan hondoaren gai horrekin jarraitzen duela ikusi daiteke.\n` Txandal ´, ` Japan night album ´ eta ` Miyako ´ proiektuak, Izaro Ieregi Gonzalez artistarenak: Txandal izeneko lehenengo proiektuan bi pantailako bideo instalakuntza dago. Aurretik egindako ariketen filmaketa eta argazki sesio ezberdinen jarraitze naturala da. Sei ekintzek koreografia bat osatzen dute. Miyako hiru pantailaz osatutako bideo instalakuntza da. Fukuokako metroan zoriz ezagututako opera abeslari batekin egindako lana da. Bukatzeko, Japan night album Izarok egindako hirugarren proiektua da; Japonian grabatutako bideo baten frame-tatik ateratako argazkiekin egindako instalakuntza da.\nMungiako artista honek (1994) Euskal Herriko Unibertsitatean Arte Ederretako Gradua bukatu zuen 2016an, eta 2017an, unibertsitate berean, Arte Garaikideko, Teknologikoko eta Performatiboko masterra bukatu zuen.\nArgazkigintzan eta bideogintzan lan egiten du gehienbat. 2017an EHUko beka bat eskuratu zuen Renon (NV, AEB) egonaldi artistikoa egiteko, eta urte berean Getxoarten, Praktika Artistikoen Aretoan, ohorezko aipamena jaso zuen. Parte hartutako erakusketa kolektiboetan zehar `Zabor Zuria´ erakusketa azpimarratu behar da, Jon Otamendik koordinatua eta EREMUAKek antolatua HARRIAK programaren barnean 2016an, baita "GALERIAK Oskola Parau" izeneko erakusketa ere, OKELA Sormen Lantegiak sustatua Getxoarte 2018 ekimenean. Orain dela gutxi ERTIBIL BIZKAIA 2018ko lehenengo saria jaso zuenez Tokion, Japonian, egonaldi artistikoa egin du eta Getxoarte 2018 ARETOA saria eskuratu du.\nMaider Gonzalo Salceda\nErandio (1994). Arte Ederren Gradua bukatu zuen EHUn 2016an. 2018an Arteko Ikerketa eta Sormen masterra egin zuen EHUn. Hirugarren saria jaso zuen Ertibil Bizkaia 2018 programan eta Japonian, Fukuokan, hiru hilabeteko egonaldia egin zuen horri esker.\nBost erakusketa kolektibotan parte hartu du: 2019 `Dime Dame´ Aire galeria-n; 2018 `Ertibil Bizkaia´; `arte ederrak 2018´ Zarautz; 2018 `Bilakaera´ Okela sormen lantegian; 2016 `Zabor zuria´ Arrasateko Kultur Ate-n Harriak, Eremuak programarekin.\nIzaro Ieregi González\nGetxo, (1989), EHUn Arte Ederretan lizentziatu zen 2010ean. 2013an beste bi emakume artistekin batera OKELA espazioa sortu zuen Bilbon, eta bertan egon da lanean 2019ko abendura arte. Erakusketa indibidualak egin ditu Ariz Dorre Etxean, Basaurin (2017); C.C. San Martin-en, Buenos Aires-en (2017) eta Chinese European Art Centre-n, Xiamen-en (2017). Bere lanak beste espazio batzuetan ere aurkeztu ditu: Bilboko Guggenheim Museoan (2017), NY Space-n, Manchester-en (2016) edo Getxoarten (2016). Egonaldi artistikoak egin ditu Bilbaoarte fundazioan (2016an Bilbon) eta Tabakaleran (2018an Donostian). 2018an ERTIBIL BIZKAIA ekimeneko bigarren saria irabazi zuen eta egonaldi artistikoa egin zuen Studio Kura-n, Japonian.


Lehenengo "Thinking Football" bideo-sormen lehiaketa - Nontzeberri\nHasiera/BESTELAKOAK/Lehenengo “Thinking Football” bideo-sormen lehiaketa\nLehenengo “Thinking Football” bideo-sormen lehiaketa\nLoraldiak eta Athletic Club Fundazioak Euskaltelen babesarekin euskaraz egindako bideo sortze-lanen proiektuen Lehenengo Thinking Football Lehiaketa plazaratu dute. Lehiaketaren xedea euskarako bideo-sormena sustatzea da, eta lehiaketaren gaia futbola izango da.\nAdin nagusiko edonor, norbanaka zein taldeka, aurkez daiteke lehiaketara. Proiektua nahitaez euskaraz aurkeztu behar da eta argitaragabekoa izan behar du. Ez da onartuko bestelako lanen moldaketarik; ez literatura-lanenak, ezta zinemarenak ere.\nParte hartzeko proiektua ahalik eta xehetasun gehienez bidali behar da, hau da lan horren gaineko ideia, aurrekontua, esperientzia, erreferentziak, etab, bai eta egilearen ustez beharrezkoa den beste edozein euskarri ere aurkez daiteke: storyboard, irudi, argazki edota bideo.\nEdozein genero onartzen da, eta proiektua film labur dokumentala, bideoartea, animazioa… izan daiteke.\nProiektuak aurkezteko epea irailaren 15era arte izango da.\nGerraondoko landen errealismo poetikoa


Aurreztea ez da gordetzea bakarrik, baita xahutzen jakitea ere - Gogoan hartu damutu baino lehen\nBaliteke erretiroa urrezko adina izatea: egunerokoaz gozatuz lasai-lasai bizitzea, betebeharrik gabe; lanera joateko goiz jaiki behar ez izatea. Hala ere, beldurra ematen digu erretirora iritsi eta bizi-kalitatea galtzeak, ezusteko gastuei edota ohikoei aurre egin ahal ez izateak. Horregatik, oso garrantzitsua da aurrezten hastea, eta zenbat eta lehenago, hobe.\n1.- Sistematikoki Aurrezteko Plana (PIAS). Pertsona Fisikoen Errentaren gaineko Zergaren Legeak sortu zuen, eta sistematikoki aurrezteko tresna bat eskaintzea du helburu; zergak ordaintzetik salbuetsita dago errenta, baldin eta 5 urtetik gora mantentzen bada eta biziarteko errenta modura jasotzen bada. Gehieneko ekarpena 8.000 €-koa da urtean, eta prima metatuak ezingo dira izan 240.000 €-tik gorakoak zergadun bakoitzeko. Guztiz edo partzialki erreskata daiteke lehen unetik, baina zerga-salbuespena galduko litzateke.\n2.- Epe Luzera Aurrezteko Banakako Aseguruak (SIALP). 26/2014 Legeak aurreko PFEZ Legea aldatu zuen, eta aurrezki tresna berri hau sortu; kasu honetan, baina, inbertsiogile txikiei zuzenduta dago. Ekarpena ez da izango 5.000 €-tik gorakoa, urtean; kapital gisa bakarrik atera daiteke eta planaren zenbateko osoa atera behar da, ezin da ateratze partzialik egin. Produktu honek erreskatea gutxienez inbertitutako diruaren %85 izango dela bermatzen du. Etekinak PFEZetik salbuetsita daude, 5 urte baino lehen erreskatatzen ez badira, betiere.\n3.- Aurreikuspen Plan Aseguratuak (PPA). PFEZaren erreforma partzialaren 46/2002 Legeak arautzen ditu. Aseguru kontratu bat da eta erretiroan sortutako kapital bermatua ordaintzean datza. Ezin da erreskatatu, denbora luzeko langabezia edo gaixotasun larri kasuan ez bada; kasu horietan, ez dago zigorrik.\n4.- Unit Linked. Aurrezki produktu bat baino gehiago inbertsio produktu bat da, eta aseguruaren hartzaileak bere gain hartzen du inbertsioaren arrisku guztia. Ekarpenari dagokionez, ez dago mugarik, eta horren erabilgarritasuna erabatekoa da.\nBeste hainbat aurrezki modalitate ere badira: kapital aseguru bermatuak, biziarteko eta aldi baterako errentak, errenta aseguruak… Garrantzitsuena da horiek kontratazioa ahalik eta pertsonalizatuena izatea, benetako beharrak eta zirkunstantziak aintzat hartuta eta, horretarako, onena da aditu eta profesionalengana jotzea, artekaritza-bulegokoengana, adibidez.\n« Ezkonbidaia ala samin-bidaia?\nBizi aseguruak eta hipotekak: ez utzi bankuak hertsa zaitzan »


Horrenbeste gustatzen zitzaion bigarren eskuko denda hartan, Eugenya andreak bere etxebizitza dotore asko mantentzeko behar zuena topatu zuen: kriseilu bat. Ikusi bezain pronto jakin zuen ederto asko geratuko zela telebista gainean zituen bere bi iloben argazkien artean, bere senarra izandakoarekin ezkondu aurreko astean egin zioten margo haren azpian.\nEz zen lanpara arrunta hura, etxean zeuzkan beste apaingarri gehienak ere arruntak ez ziren bezala. Egia esan, zelan funtzionatzen zuen ere larregi argi ez zuen, baina pisuan ondo geratuko zela iruditu zitzaion eta hori nahikoa zen. Eugenya andreak bere pisua txukun eta interesgarri mantentzea gustuko zuen, jadanik bisita ugari jaso ez arren; gauza interesgarriak izatea zuen laket, etxebizitzari nortasuna eta izaera ematen zioten objektuak.\nHorrela, Mozambikeko egurrezko maskara bat zuen sukaldean eskegita, Belizeko maindire koloretsu batek estaltzen zuen bere ohea, eta Mongoliako bongo bat erabiltzen zuen ohe alboko mahai gisa. Mozambike, Belize edota Mongolia non zeuden jakin ez arren.\nKriseilu hura Bagdad-ekoa zela esan zion Lisa andreak.\n–Bagdad-ekoa da kriseilu hori –eta Eugenya andreari interesgarria iruditu zitzaion, eta erosi egin zuen. Lisa andrea, dendaren jabea, aspaldidanik ezagutzen zuen, eta ostegun arratsaldetan kikara bete te hartzen zuten batera.\nIzatez, lanpara hura te-ontzi baten tankera izatetik gertuago zen, lanpara batena baino. Ertz batean tutu bat zeukan eta bestean helduleku bat; erdian, goialdean, tapa moduko bat zuen. Tapan zegoen zulo batetik kordel bat irteten zen.\n–Urre zaharrez dago egina –jarraitu zuen Lisa andreak, baina Eugenya andreak letoi itxurak hartu zizkion.\n“Etxera heltzerakoan ondo garbitu beharko dut”, pentsatu zuen berekiko. “Bagdad non dagoen ere begiratu beharko dut” baina jakin bazekien ez zuela halakorik egingo, Moldavia, Papua edota Zambia non zeuden inoiz begiratu ez zuen bezala.\n(Norbaitek noizbait apaingarriren baten jatorriari buruz ezer itaunduz gero, beti erantzuten zuen “Namibia non den azaltzen ez naiz hasiko orain, ziur zuk hori eta askoz gehiago dakizula” edota “makila hau Guyana-koa da, badakizu, Guyana, ez dizut azaldu behar non geratzen den ezta?”, eta inoiz inork ez zuen erantzuten baietz, azaldu beharko liokeela)\nEtxera bueltatu bezain pronto jarri zuen kriseilua zegokion lekuan. Espero bezain lirain ikusten zen, baina distira atera beharko zion, goibel xamarra ere ikusten baitzen hauts eta urte guzti haien azpian.\nGerorako uztea pentsatu zuen, baina gero gogoratu zuen ezpata hura erosi zuenekoa. Baziren bi urte erosi zuenetik eta etxera ekarri ziotenean punta arroka batean sartua zuen. “Gero aterako dut arroka horretatik” pentsatu zuen, eta oraindik dauka komunean gordeta, arroka eta guztiz.\nEzpata erosi ondorengo egunetan jende arraro mordoa etxera etortzen hasi zitzaion, edo behintzat arraro iruditu zitzaizkion Eugenya andreari, nahiz eta gaur egungo gazte gehienak arraroak iruditzen zitzaizkion, batez ere titietan belarritakoak zituzten mutilak. Eta bertaraino hurbiltzen ziren guztiek nahi zuten ezpata arrokatik atera baina inork ez zuen lortu, ezta gimnasilekuan ordu larregi igaro izanaren antza zuen gazte hark. Azkenean Arturo izeneko umetxo batek atera zuen bihurkin baten laguntzaz, baina bere etxeraino eramateko astunegia iruditu zitzaion, eta berriz sartu zuen arrokan. Kameloten bizi omen zen ume hura, eta Eugenya andreak beti ahazten zuen Kamelot non dagoen kontsultatzea. Geroztik, inork ez du berriz ezpata hura ukitu.\nBeraz, oraingoan, zapi zahar bat eta zapatak garbitzeko kaxa hartu zituen, eta sofan eseri zen kriseilua eskutan zuela. Kontu handiarekin garbitu zuen, luze eta lasai, urre distiratsuz egina zegoenaren itxura lortu arte. Behin puntu horretara helduta, bere lekuan jarri zuen, eta bere erosketa ezinhobea zela pentsatzeari ekin zion.\nEta orduan etxeko txirrinak jo zuen.\nEz zuen bisitarik espero, eta bosgarren pisuko neskatila etortzeko ere goizegi zen – izan ere, sarri asko etortzen zen hura bere altxorrak ikusten. Une batez gogoratu zuen astebetez mutil gazte bat bizi izan zela neska haren pisuan, baina berak ia ez zuen ezagutu, nahiz eta ez zuen gustuko, gauetan igogailuan gauza arraroak egiten baitzituen.\nBere lagunek beti esaten zioten ezezagunei atea ez irekitzeko, arinago behatxulotik so egiteko eta, betaurrekoak jartzea ahaztuz gero, bestaldekoa nor zen galdetzea atea zabaldu baino lehen. Baina Eugenya andreak inoiz ez du halakorik egin bere bizitza osoan, eta ez zen orduan hasiko txalupatan etorritako lau tiporen erruz.\nAteaz bestalde zegoen tipoa txalupa batean etorria zela iruditu zitzaion arren. Edota gamelu batean. Edota, eta gauzarik ziurrena hori zen, dragoi batean.\nGizon hark, aurpegia larregi belztua izateaz gain (goizetan kafeari esne gutxiegi botatzen zionean honek hartzen zuen kolorea zuela iruditu zitzaion Eugenya andreari), janzkera bitxia ere bazuen. Bere semeak lanerako erabiltzen zuen, eta horren guapo egiten zion, alkandora arrosaren berdin bat zen zeraman janzki normal bakarra. Horren gainean (eta ez zetorkion bat, erabaki zuen Eugenya andreak) kolore anitzetako artile-txaleko bat zuen. Gerriko beltza eta zabalegia zuen, prakak bezala, zeintzuek kolore bizikoak ziren ere, marra bertikalez eginak. Etxerako zapata moduko batzuk zeramatzan, baina maleta batean txarto gordeak izan zituen nonbait, punta gorantza baitzuten. Buruan eskuoihal moduko bat zeraman lotuta, hau ere puntan.\nBaina Eugenya andreari batere gustatu ez zitzaiona bizarra izan zen. Aurpegiaren gehiena estaltzen zion, eta kokots aldean puntan zeukan: garaiak zenbat aldatu diren pentsatu zuen Eugenya andreak; bere denboretan itxura horiekin ate joka ibiltzea amesgaitza zatekeen.\n–Barkatu, baina jadanik erosi dut entziklopedia bat.\n–Ez ez! Ez nabil ezer saltzen –erantzun zion gizonak, sarrera harengatik asaldatuta–. Ni zure lanpararen barruan zegoen jeinua naiz, eta askatu berri nauzunez, hiru desira eskaini nahi nizkizuke, esker moduan.\nEugenya andrea mutu geratu zen une batez, eta gizona goitik behera begiratu zuen. Ez zitzaion iruditu lanparan kabitu zitekeenik gizon hura.\n–Baina nik lanpara erosi nuenean zu ez zeunden barruan, bestela larregi pisatuko luke eta nik ezingo nukeen bakarrik honaino ekarri –kezkatu zen.\n–Bai, banengoen barruan, baina ez itxura honekin: txikiagotu nintzen bertan bizitzeko, bestela sorbaldako mina sortzen zitzaidan hor barruan estututa egoteaz. Horregatik ez zitzaizun iruditu horren astuna.\nEta Eugenya andreari logikoa iruditu zitzaion azalpen hura. Bere hurrengo galdera egin arte, isilik geratu zen beste behin. Tipoa irribarretsu zegoen, eta alaia zirudien.\n–Baina nik ez dut inolako eskaririk, egia esan –eta bai, desira bat bazuela pentsatu zuen berekiko: pentsioa igo ziezaiotela, doi-doi heltzen baitzitzaion igandetan mezetan xentimo batzuek emateko. Baina hori politikoen kontua zen, eta ez koittau harena, ezin zion horrelakorik eskatu txalupatik jaitsi berria zen gizon hari.\n–Ez dituzu zertan orain eskatu behar, neuk zuk behar bezainbeste itxaron dezaket.\n–A bai ala? Ez nekien hemendik geratzeko asmoa ote zenuen edota beste nonbaitera joatekotan zenbiltzan.\n–Tira, egia esan, ez dut oraindik pentsatu non geldituko naizen gaua pasatzen, 3000 urte eman ditut kriseiluan sartua eta ziur hau zertxobait aldatu dela…\n–Arinago esan behar zenuen hori! Sartu sartu –eta etxe barrura sartzeko keinua egin zion, bere bidetik kentzen zen heinean–, semea aspaldi joan zitzaidan etxetik eta gela bat libre daukat gero! Beste zerbait topatu bitartean hemen gera zaitezke –izan ere, pertsona jatorra iruditu zitzaion Eugenya andreari, ez telebistan ikusten diren beste askoren moduan (nahiz eta, egia esan, lizunak iruditzen zitzaizkion guztiak emakumezkoak ziren, batez ere arratsaldetako telebista saioetan agertzen ziren horiek). Eta hori baino gehiago, oso pertsona gizalegetsua iruditu zitzaion, Kyrgizstan edo Rwanda bezalako herrialdeak non dauden dakien horietarikoa. Eta hori Eugenya andreak asko estimatzen zuen.\nJeinua etxe barrura sartu zen, kikildu samar, begi aurrean zuen guztia zeharo berria suertatzen baitzitzaion. Ikusten zituen tramankulu gehienak zertarako ziren ere ezin zuen asmatu, eta eguneratzeko beste 3000 urte beharko zituelaren sentsazioak abaildu zuen.\n–Hau izango da zure gela –eta kolore bizitako kartelez apaindutako gela bat erakutsi zion–; nire semeak utzi zuen moduan mantendu nahi du, beraz barkatu paretetako musika taldeak ez badituzu gustuko. Nik –jarraitu zuen ahopeka, bizitzaren sekretua kontatu behar balu bezala– gorroto ditut!\nBaina ekipaiarik ekarri ez duzula ikusten dudanez –jarraitu zuen, oso berba zalea baitzen–, joan gaitezen egongelara nahi baduzu, eta agian lanpara horren barruan zer demontre egiten zenuen konta ahal didazu…\n–Bai, gustura kontatuko nizuke –esan zuen jeinuak sofan esertzen ziren bitartean–, baina tamalez oso istorio luzea da eta…\n–Luzea diozu? Orduan te apur bat prestatuko dut! Tea gustuko duzu, ezta? –baina jeinuak ez zuen terik nahi, bere istorioa kontatzetik libratzea baino ez zuen nahi, oroitzapen haiek berpiztea ez zuen nahi.\n–Bai. Mesedez. Eta. Eskerrik. Asko.\nEta, bere gogoen kontra, hurrengo ordu betean bere bizitzaren nondik norakoak azaldu zizkion Eugenya andreari. Te hura behintzat gozo zen.\nMagia nola ikasi zuen kontatu zion lehendabizi, bere sendian aztirik egon ez arren zelan ikasi zuen gutxika gizakiak ipotx bihurtzen, eta gero ipotxak igel; eta gauzak lekuz aldatzen ere ikasi zuen, erratza inoiz mugitu ezin izan bazuen ere, eta horregatik gorroto duela horrenbeste zorua erraztea; eta hodeiak mugitzen eta kolorez aldatzen ere lortu zuela, baina euri tantak igel bihurtzera ostera ez zela inoiz ailegatu.\nEta gero Erregearen Azti Nagusi zelan bihurtu zen kontatu zion, eta gazteluan bizitzea zelakoa zen, eta zeinen polit ikusten ziren egunsentiak eta ilunabarrak gazteluko balkoietatik. Baina batez ere Erregearen emaztea zeinen eder ikusten zen kontatu zion, eta oraindik aurrean balu bezala kontatu zuen hau, eta bere begietatik oraindik garrak irteten ziren haren izena aipatzerakoan.\nErregea, ordea, bere eta haren emaztearen arteko maitasunaz jakin zuenean asko haserretu zela kontatu zion ondoren, eta urtebete pasa zuela bere ustez merezi zuen zigorra zein ote zen erabakitzen. Eta asko pentsatu ondoren ezin izan omen zuen erabaki zer punizio merezi zuen, eta pentsatzeko denbora gehiago behar zuela erabaki zuen, eta bitartean bera, aztia, lanpara baten barruan preso gordetzea erabaki zuen; bakarrik lanpara hura garbitzerakoan irten ahalko zen aztia handik, eta orduan ere zegokion zigorra onartu eta bete beharko zuen. Eta lanparatik ateratzen uztearren, gainera, lanpara garbitzen zuenari honek eskatzen zizkion hiru desira bete beharko zizkion.\n–Ba ez dirudi oso errege bidezkoa gero –pentsatu zuen altuan Eugenya andreak–. Den-dena edukitzea ezinezkoa dela jakin beharko luke errege batek, baita bere emaztea beste norbaitez maitemintzen denean ere –eta bere senarra nola ezagutu zuen kontatzea otu zitzaion, beste mutil harekin prometatuta zegoeneko istorio hura, baina gero ez zitzaion aproposegia iruditu gizon haren istorioa moztea–. Eta nola sartu zintuen lanparan ba?\n–Aaa… Ba horrek min egin behar zuen, ezta?\n–Bai… –eta jeinuak gogoratu nahi ez zituen une haiek ekarri zituen bere ezpainetara bueltan. Pertsonak kuzkurtzeko trikimailu hura ez omen zuen ondoegi ezagutzen garai hartan, eta bere buruari aplikatu nahi izan zionean ez omen zuen ondo funtzionatu. Erregeak, orduan, kolpeka eta ostikoka sar zezatela agindu zien bere gortesauei.\nJeinua isilik geratu zen une batez.\nEugenya andreak pentsatu zuen orduan agian ahoa lehor geratu zitzaiola, tea aspaldi amaitu baitzuen, eta gehiago nahi izango zuela.\n–Te gehiago egin dezakezu nahi baduzu –esan zion orduan jeinuari–. Nik prestatuko nizuke, baina nekatuta nago eta arratsaldeko ordu honetan izterretako mina hasten zait, beraz zuk presta zenezake? –eta jeinuaren bisita zela medio arratsaldeko lo-kuluxka ez zuela izan gogoratu zuen.\n–Bai, noski, nik egingo dizut.\n–Badakizu non dauden behar dituzunak?\n–Lasai, horretarako naiz jeinu bat –eta handik minutu batera Eugenya andreak inoiz probatu duen terik goxoena ekarri zion, gaztetan larreetan jasotzen zituen loreen usaina eta udazkeneko aire epelaren zaporea zuen te koloretsu bat. Eta Eugenya andreari minutu bat oso denbora gutxi iruditu zitzaion horrelako te goxo bat prestatzeko, eta errezeta eskatu beharko liokeela apuntatu zuen bere buruan, Bagdad non zegoen begiratzearekin batera.\nJeinuak bere istorioarekin jarraitu zuen orduan.\nEta kriseilu barruko bizitzari buruz aritu zen, eta nola lortu zuen azkenean bere burua txikitzea kontatu zuen, eta urteak zeinen luze egiten zitzaizkion, eta ohe polita eta handia izan arren lorik ezin zuela egin, eta Eugenya andreari 3000 urte asko iruditu zitzaizkion lorik egin gabe egoteko. Komunik ote zuen galdetu nahi zion, baina agian hobe beranduagorako lagatzen bazuen galdera hura.\nErregeak urte asko eman zituen bere zigorra prestatzen, horrenbeste non hil ere egin zela huraxe erabaki gabe. Eta urteak aurrera joan ahala, mundu guztiak ahaztu zuen lanpara hura, eta erregetza hura amaitu zen eta hiria desagertu zen, baina inoiz ez zuen inork lanpara hura berarekin eraman nahi izan.\n–Ba niri oso lanpara polita iruditzen zait –esan zion Eugenya andreak–. Ez dut ulertzen zergatik ez zuen inork lehenago hartu. Hobeto horrela, merkeago niretzat.\n–Zer da lanpararen azpian dagoen hori?\n–Telebista diozu? –eta Eugenya andreari ez zitzaion galdera hura gehiegi gustatu: bazekien bere telebista zaharra zela, pantaila biribildua eta ertzak egurraren kolorekoak dituzten horietarikoa, baina telebista bat zela ulertzea ez zen horren zaila. Gaur egungo gazteek nagusiei beraien nagusitasuna adierazteko modu bitxiak, eta ez atseginegiak gainera, zituztela iruditu zitzaion–. Ba oraintxe bertan ez dabil, egia esan: ez duzu zuk telebistak konpontzen jakingo, ezta?\n–Bai noski, horretarako naiz jeinu bat –eta telebistarik inoiz ikusi ez arren, sofatik altxatu, kutxa hartara hurbildu, eskuak kristal moduko hartan jarri, eta atzamar haietatik argi distiratsu bat sortu zitzaion. Minutu erdi ostean, argi hura amatatu zen (Eugenya andreak asko begiratu arren ez zuen lortu esku artean zer zerabilen ikusterik, eta Bagdad-eko teknologia oso aurreratua egon behar zuela pentsatu zuen; ziur bere semeak Bagdad asko izango zuela gustuko, gauza arraroak egiten dituzten gailuen zale amorratua zelako, eta bere urtebetetzerako Bagdad-era bidai bat oparitzea erabaki zuen. Bere semearentzat bakarrik, ez berarekin ibiltzen zen haragirik gabeko neska harentzako, berari erretzen duten eta hezurretan dauden neskak ez baitzaizkio batere gustatzen). Eugenya andreak betaurrekoak jarri zituen, baina horrela ere ezin izan zuen ikusi gizon hura zertan ari zen.\nBehin argia desagertu eta gero, jeinuak ON zioen botoia sakatu zuen. Telebista piztu zen. Ondo asko ikusten zen seinalea.\n–Oooo, primeran, eskerrik asko! Baina… baina nire telebista zuri-beltzekoa da. Eta orain koloreak ere ikus daitezke…\n–O, nahi baduzu berriz atzera bueltatuko dut –larritu zen jeinua, agian egin berri zuena andrearen gustukoa izango ez zelakoan.\n–Ez ez, lasai, hobeto horrela –eta agian Lisa andreak telebistan agertzen den ile txuri kizkurdun eta pailazo aurpegidun atso horren janzkera zergatik kritikatzen zuen ulertu ahal izango zuela otu zitzaion.\nBat-batean, Eugenya andrearen buruak aztertzen zebilen aukera guzti horiek moztuz, orro bat entzun zen gelan. Jeinuaren tripa zorroak ziren, baina hurrengo Gerra Mundiala izan zitekeen lasai asko, haiengandik sortutako burrunbagatik.\n–Egia da! –esan zuen Eugenya andreak eskuak aurpegira eramanez– Pastarik ez dizut eskaini eta! Normala gose izatea! Baina gauza da amaitu zaizkidala eta pastel batzuek nituela haien ordez, baina gaur goizean ez nintzen oso ondo sentitzen eta ogia erosten joan beharrean pastel horiek gosaldu ditudala, eta ezin orain zuri ezer eskaini, gainera berandu da eta denda itxita dago beraz bihararte itxaron beharko baina orduan bai, orduan behar den moduko te bat prestatuko dizut, bere pastekin eta guzti, ez gaurkoaren modukoa…\nLarritzen zenean berba erraza zuen Eugenya andreak, eta jeinuak ezin zuen esan noiz amaitzen zen hitz bat eta non hasten zen hurrengokoa, horren azkar hitz egiten zuen eta.\n–Pasta bila joan nadila nahiko zenuke? –eten zuen hitz jario hura jeinuak.\n–Baina denda itxita dago orain, jadanik berandu da, eta zuk pentsatuko duzu oso anfitrioi txarra naizela pastarik gabeko te bat eskaini dizudalako, baina ni beti saiatzen naiz etxera etortzen zaizkidanak ondo tratatzen, nahiz eta geroz eta bisita gutxiago jasotzen ditudan, baina hori normala da, urteak aurrera egin ahala jendea zutaz ahazten baita eta gainera atsoekin inork ez du egon gu*\n–Baina nik galdetzen dizudana pastak nahi al dituzun da –eta ozenki esan zuen hau jeinuak, Eugenya andrearenaren gainetik bere ahotsa entzun zedin. Hala ere, irribarre bat zuen aurpegian.\n–Ba… tira, ba bai, bai nahi ditut pastak baina… –eta berriz eman behar zion hasiera hitz maratoi hari, jeinuak berriz ere moztu zuenean.\n–Ados, ba oraintxe nator –buelta erdi eman, atera zuzendu, eta pisua utzi zuen. Baina irribarrea ez zuen galdu.\nEugenya andrea isilik geratu zen, bakarrik hitz egitea ez baitzuen gustuko. Hitz egiten zebilela jendeak ospa egitea ere ez zuen gustuko, baina horren txarto sentitzen zen bere gonbidatua gosez hil behar zuelako, non ez omen zitzaion horrenbeste axola jeinuak modu hartan alde egin izanak.\nHandik minutu batera, txirrinak jo zuen berriz.\nJeinua bueltan zen, eta Eugenya andreak horren gustuko dituen pasta horietariko 16 kilo zekarren besapean. Biharamuneko egunkaria eta ogia ere bazekartzan. Irribarretsu jarraitzen zuen.\n–Azkarra izan zara gero –eta eskerrak eman ondoren, eta halakorik zertan egiterik ez zuela pare bat aldiz esan ondoren, egunkaria irakurtzeari ekin zion, albisteak ozenki komentatuz eta jeinuari beste 3000 urte kriseiluan aspertu gabe igarotzeko lain informazio eta iritzi emanez.\nJeinuak mutu entzun zuen hura guztia. Gustura entzuten zituen Eugenya andrearen hitz haiek, gauza berri asko ezkutatzen baitzituzten. Gehienak ez zituen ulertzen, baina hala ere gustuko zuen haiek entzutea.\nBitartean, pentsatzen ziharduen.\nEta pentsatzen apurtxo bat eman ostean, ez zen horren irribarretsu. Triste zirudien.\n–Agian beste nonbaitera joan beharko nintzateke gaur gauean –esanez moztu zituen iritzi haiek guztiak. Une hartan Eugenya andrea Txinako Barne Produktuaren hazkuntzaren eta bere semeak haurrik ez izatearen arteko erlazioari buruz ari zen (nahiz eta, une hartaraino, erlazio hori azaltzeko gai izan ez).\n–O –tristatu zen ezusteko harekin–. Eta nolatan ba? –eta, une batez jeinuaren hitzak pentsatu ostean, egungo gazteek zeinen azkar bizi nahi duten bururatu zitzaion, horren azkar non egunkaria irakurtzeko denborarik ere ez dutela.\n–Izan ere, zure hiru nahi bete ditut eta jadanik ez nago behartuta zure inguruan egotera –eta lurrera begiratu zuen.\n–O –eta berriz tristatu zen Eugenya andrea–. Tira, nik ez zaitut ezertara behartu nahi, baina zuk nahi baduzu hemen gera zaitezke gaua pasatzen, eta bihar goizean alde egin; edota luzeago ere gera zaitezke, ez duzu zertan bihar alde egin behar… –zaila zitzaion bakardadea onartzea, eta gainera gazte hura gustuko zuen, buru gainean zeraman eskuoihal haren zentzua ulertu ez arren.\n–Bai, gera ninteke… baina larregi nekatuta ez nago egia esan, zure nahiak betetzea uste baino errazagoa izan da…\nJeinuak desira zailagoak espero zituen egia esan. Haien beldur ere bazen askotan. 3000 urte haietan lo egiteko gai izan balitz, amesgaiztoak baino ez zituen izango, bete beharko zituen desira haietaz beteriko amesgaiztoak.\nNorbaitek hegan egin nahi zuela eskatu izan balio, bereak eta bi ikusiko lituzke jeinuak, bera haizeekin oso txarra baitzen (baita sabelekoekin ere). Edota munduko pertsonarik aberatsena nahi bazuen izan bere askatzaileak, aberatsenarengana joan eta haren diru guztia lapurtu beharko zukeen, beste biderik ez baitzitzaion bururatzen. Eta txarrena norbaitek desira kopuru amaigabea izatea eskatzea zatekeen; batez ere norbait horren zaletasun nagusia neska politak lortzea balitz – jeinua betidanik izan zen oso txarra neska kontutan, eta lanparan igarotako urteek mesede handirik ez zioten egin.\nHala ere, lanpara hartan igarotako urte guztietan, jeinuak inoiz ez zion beldurrik izan momentu hartan esku artean zuen egoera hari. Baina une hartan bazion.\nAndre haren nahiak beteak zituen: tea, telebista, pastak. Joateko libre zen… baina joatea ez zen bere nahia. Jeinuak, bere bizitzan lehendabiziko aldiz, bere nahietan erreparatu zuen, eta gogorra suertatu zitzaion.\nBakarrik zegoelaz ohartu zen. Mundu hura ez zuela ezagutzen, bera baino 3000 urte zaharragoa (edo nagusiagoa) zen mundu hura. Beste inora joaterik ez zuen, eta hizlari amorratua izan arren Eugenya andrea atsegina suertatzen zitzaion. Bertan geratu nahi zuen berak: baina beste pertsonak gauza bera nahi izango ote zuen? Ohituta zegoen beste pertsonen desirak ahoz entzutera, baina hura ezberdina zen, ezin zuen asmatu besteak zer nahi zuen benetan… Eugenya andrea gustuko zuen berak, nagusitxoa izan arren oso atsegina eta arretatsua baitzen, eta aparteko adeitasunez azaltzen zizkion gauzak eta tratatzen zuen. Inoiz ez zuen bere Erregina ordezkatuko, baina hala ere etxe hartan denbora gehiago igaro nahi zuen, kriseilu haren barruan ez bezala. Eugenya andrearen desirak betetzea, azken finean, ez zitzaion lan bat iruditu.\n–Zera, nik… ez dakit… badakit nire egitekoak bete ditudala hemen, baina… oso ondo pasa dut arratsalde honetan, eta denbora luzeagoz geratzea nahiko nuke… baina bakarrik hori baldin bada zure desira…\nIsilik geratu zen Eugenya andrea une batez.\nEta pentsatu zuen jeinua, bera baino askoz nagusiagoa izan arren, 16 kilo pasta etxera ekartzeko gai baldin bazen, bera ederki asko bizi zitekeela gizon haren alboan.\n–Agian telebistak konpontzeko gai izango zara, edota oso ona izan zaitezke tea prestatzen. Eta gainera herriko pasta-dendak ezagutzen dituzu.\n–Baina 3000 urte baino gehiago bizi izan baldin bazara –jarraitu zuen Eugenya andreak– jadanik jakin beharko zenuke bene-benetan, bihotzez nahi ditugun desirak, ozenki esaten ez ditugun horiek direla.\n« Meatzetik Ametsak »\nData : 2010/12/30\nLaburpen hitzak: 2010, Jeinu\nAtalak : 06_Jeinu


barren.eus - 14 milioi euroko aurrekontua izango du Elgoibarko Udalak 2016 honetarako\n14 milioi euroko aurrekontua izango du Elgoibarko Udalak 2016 honetarako\nArgitaratua: 2016-02-26 07:54\nUrte honetan 13.999.822 euroko aurrekontua izango du Elgoibarko Udalak, 2016ko jardunerako. Atzo egin zuten Osoko Bilkurak onartu zuen aurrekontu hori, EAJren aldeko botoekin eta EH Bildu eta PSE-EEren aurkakoekin. 2016ko hasierako aurrekontua 2015eko hasierako aurrekontua baino %2,5 handiagoa da (13.682.562 eurokoa izan zen). 1,6 milioi inbertsioetara bideratuko dituzte.\n2015eko behin-betiko aurrekontua 15.320.512 eurokoa izan zen azkenean. Aktibo finantzarioen igoerak ekarri zuen iazko aurrekontuaren sarreren igoera handiena. Izan ere, Elgoibarko Udalak gerakina (aurreztutakoa) erabili zuen hainbat inbertsio egin ahal izateko. Elgoibarko Udalak ez du 2016ko ekitaldi honetarako aparteko inbertsio handirik aurreikusi. Era guztietara, 200.000 euro bideratuko ditu Aita Agirreko eraikina berritzeko proiektuarentzat. Aurten erredaktatuko den proiektu horrek datozen urteotako aurrekontuetan eragin handia izango du. Lanak datorren urtean esleitzea espero da. Lehen aurreikuspenen arabera, 2,8 milioi euroko kostua izango du eraikina berritzeak.\n•1,6 milioi euroko inbertsioak\n2016ko aurrekontuan 1,6 milioi euroko inbertsioak aurreikusi ditu Udal-Gobernuak (1.929.263,5 euro bideratu zituzten iaz). Udal Gobernuak jakinarazi duenez, 2016rako prestatu duten aurrekontuak 1.122.000 euroko aurrezkia sortu du, sarrera eta gastu arrunten arteko diferentzia. "Aurrezki honek inbertsioetara edo aurrezkira bideratzeko ahalmen zabala emango digu". Hona hemen inbertsio aipagarrienak:\nLanda lurretan lanak egiteko 200.000 euro bideratuko ditu Udalak.\nOlasoko pasarela ordaintzeko 300.000 euro. Ziziliongo aparkaleku publikoaren ondoan dagoen pasabidea berrituko dute eta igogailu bat jarri, Sigma auzo parean iaz egin zuten moduan.\nMintxeta kirolgunean lokalak egokitzeko 65.000 euro. Lagun Taldea txirrindulari taldeak Aita Agirre eraikina laga eta Mintxetan izango du bulegoalokala egokitu ostean.\nOlaizaga kiroldegiko jarlekuak berritzeko 100.000 euro.\nGaztetxea egokitzeko lanetarako 50.000 euro.\nTrenbide Kalea egokitzeko 170.000 euro.\nHiri-altzarientzako 50.000 euro\nIndustria poligonoetarako 80.000 euro.\nSigma eta Altzola auzoetan egingo dituzten inbertsoetarako 100.000 euro.\nEmugi zerbitzurako auto berriak erosteko 50.000 euro.\nHaurreskolako terraza konpontzeko 40.000 euro.\nParkeak eta lorategiak txukuntzeko 56.000 euro.\nHiri altzariak erosteko 50.000 euro.\nMugiezinetan konponketak egiteko 120.000 euro.\nKaleen konponketa eta hirigintzarako 75.000 euro.\n• Elgoibarko Udal aurrekontuak, urtez urte\n16.861.269€ 14.340.734€ 13.477.135€ 12.714.216€ 12.553.391€ 12.889.304€ 13.682.562€ 13.999.822\n•40.000 euro gehiago Udal Kirol Patronatuarentzat\nElgoibarko Udalaren kargura dagoen erakunde autonomoa da Udal Kirol Patronatua, eta aurten Udaletik 490.000 euroko transferentzia jasoko du, aurreko urtean baino %8,89 gehiago. 40.000 euroko hazkunde hori bi helburutara zuzenduko dela azaldu du Udal Gobernuak. Batetik, IMHko kantxa berriaren mantenimendu gastuetarako (30.000 euro) eta Mintxeta Atletismo Taldeari 10.000 euroko ekarpen osagarri bat emango zaio Juan Mugertza nazioarteko krosa finantzatzeko. Udak Kirol Patronatuaren aurrekontua 1.170.800 eurokoa da.\nSan Lazaro egoitzan likidazio urtea\nBigarren erakunde autonomoari dagokionez, aurtengo aurrekontua aurreko urtekoaren %11koa bakarrik izango da San Lazaro egoitzan. Aurten 159.280 eurokoa izango da aurrekontua; eta iaz 1.430.600 eurokoa. San Lazaro egoitzak ibilbide berria hasiko du Gipuzkoako Foru Aldundiaren ardurapean eta "likidazio urtea" izango da. Hurrengo hilabeteetan bi erakundeek, Aldundiak eta Elgoibarko Udalak, kontuak banatuko dituzte.\nElgoibarko udal aurrekontua iaz baino %6 handiagoa izango da (2015-01-22)\n2014ko Elgoibarko Udal aurrekontua 12,8 milioi eurokoa izango da (2013-11-29)\nElgoibarko udalak 12.553.991 euroko aurrekontua onartu du 2013rako (2013-01-25)\n12,7 milioi euroko aurrekontua onartu du Udalak 2012rako, aurrekoa baino %5 txikiagoa (2012-01-27)\n2008an baino %1,5 txikiagoa izango da aurten Udalaren aurrekontua (2009-01-08)\nUdal talde guztien babesarekin onartu du 17 milioi euroko aurrekontua Udalak (2008-02-01)\nIaz baino 1.341.561 euro gehiagoko aurrekontua onartu du Udalak (2007-02-08)


urruti: Independentziaren aitorpena\nTomislav Nikolic-ek orain arteko mezu ultra leunduta irabazi zituen Serbiako hauteskundeak. Gainontzekoa, Boris Tadic Europazaleak ekarri zion, ia Espainiaren pareko langabezian baitago Balkanetako herrialdea. Inkestak aurka izan arren, Nikolic gailendu zitzaion mendebaldearen hautagaiari duela aste bi.\nPresidente berriak ez du, horratik, erabateko trabestismo politikorik egin. Europako Batasunarekiko jarrera aldatu du, sartzearen alde, baina argi utzita ez dagoela Kosovoren independentzia negoziatzeko edo trukean onartzeko prest. Era sinbolikoan mintzatu zen, Serbia «bi atedun» etxea zela nabarmentzean: zabalik dago Europara begira daukan atea, baina ez du Errusiarekiko lotura historiko estua uzteko asmorik. Eta Moskura egin du lehen bidaia, presidente kargua hartzeko bezperan.\nNonbait 800 milioi dolarreko laguntza agindu dio Vladimir Putinek azpiegiturak hobetzeko. Eta Nikolicek, esker ona agertzeko, Georgiatik bereizitako Abkhazia eta Hego Osetia estatuak aitortzeko prest dagoela esan du. Parlamentura eroango ei du proposamena. Serbiar nazionalismoak Moskurekiko morrontza handia izanda ere, ez dirudi oso sinesgarri Putinek horrelako ekintza suizida bultzatzea. Besteak beste, Belgradi Europako ateak itxiko lizkioke ia inork aitortzen ez dituen estatu horiek babesteak. Egia da mendebaldearen aurka arrakasta txikia izan duela Errusiak, Hego Osetia eta Abkhazia txotxongilo gisa erabilita (horrek ez du esan nahi abkhaziar independentistek ez dutenik beren estatuan sinesten). Hurbileko herrialdeek (Siria, Bielorrusia, Kazakhstan) ez diote lagundu, sezesio gaiekiko beti errezeloz baitabiltza. Urrunera, Latinoamerikara eta Ozeaniara joan behar izan du, eta hor ere, asko kostata, Venezuelak eta beste hiru estatuk soilik onartu zituzten Abkhazia eta Hego Osetia. Estatuak zatitu eta berriak sortzearen artean, arrazoi indartsurik ezean, estatuek status quo-aren alde egiten dute.\n«Kosovok Belgraden kontrolpean behar luke, baina Abkhaziak eta Hego Osetiak merezi dute independentzia», esan du Nikolicek asteon. Georgiak harrituta jaso ditu hitzak, eurak ere nazio kristau ortodoxoa direla gogorarazten, eta Europara begira daudela. Bi kasuek loturarik ez dutela esanda ere, ezinbestekoa da paralelismoa: 2008ko otsailean aldebakarreko aldarrikapena egin zuen Kosovok, eta mendebaldeak onartu. Errusiak George W. Bushen morroi bihurturiko Georgiari eraso eta Abkhazia eta Hego Osetiako independentziei babesa eman zien abuztuan. Kosovok hura ahalbidetzen zuela gogorarazi zuen Putinek. Lotura begi bistakoa da —are gehiago, Tbilisik, AEBren laguntasun eta guzti, ez du Kosovo onartu, kontraesana agerikoa litzateke eta—. Gero Hagak utzi zuen argi, duela urte bi, Kosovoren independentzia aldarrikapena ez zela legez kanpokoa, aldebakarrekoa izan arren.\nOrdutik onarpenaren gatazkan daude gatibatuta, bai Kosovo, bai Abkhazia-Hego Osetia.\nAleksandar Pavkovic eta Peter Radanen Estatu Berriak Sortzen liburuan, historikoki sezesio guztiek dauzkaten lau ezaugarri laburbiltzen dituzte: lurralde zehatza, lurralde horretakoa (sentitzen) den biztanleria, biztanleok desberdinak direla nabarmentzen duen eta horien babesa lortuta independentzia aldarrikatuko duen mugimendua eta, hori gertatuta ere, aurreko estatuaren (host state ingelesez) edo nazioarteko estatu gehienen onarpena (recognition). Azken hori gertatu ez edo nahikorik gertatu ez den kasuetan gatazka izoztuak geratu dira. Independenteak dira de facto, estatua ere eratu dute inoiz, baina nazioarteko onarpenik gabeko linbo juridikoan daude. Horixe Azawaden dagoena, horixe Somaliland, Ipar Zipre, Abkhazia, Nagorno-Karabakh, baina baita, aldeak alde, Kosovokoa ere. Pristinak estatu askoren onarpena dauka, baina gehiago dira oraindik onartzen ez dutenak. Eta ez dute aitortuko Serbiarekin akordiorik izan eta ontzat eman arte. Ondorioak: Kosovo ez dago Nazio Batuetan, Kosovo ez da Olinpiar Jokoetan izango, beti Serbiaren betoarekin egingo baitu topo.\nPosted by Urtzi UV at 14:24\nLabels: abkhazia, autodeterminazioa, azawad, balkanak, berria, erabakitze eskubidea, independentzia, Kaukaso, Kosovo, leku-lekutan


Osasuna haurtzaroan - Haurrak eta Nerabezaroa-Osasuna-Herritarrak-Osakidetza-Euskadi.eus\nHaurrak eta Nerabezaroa\nEgizu bizitza osasuntsua - EBO\nZahartze aktibo eta osasungarria\nJaioberrietan sortzetiko gaixotasunen baheketa\nHaurren hortz asistentzia (PADI)\nHazten ikusten - Android\nHazten ikusten - iPhone\nOsasuna eta aisia\nUdaz gozatu, zure osasuna zaindu\nHaurraren osasun kartilla\nZuen seme/alabaren osasuna zaindu eta hobetzea zuen esku eta bere osasuna zaintzen duten profesionalen esku dago. Kartilla honek zenbait jarduera prebentibo jasotzen ditu, esaterako, txertoak eta aldizkako osasun-kontrolak, baita zuek bete behar dituzuen atal batzuk ere. Edozein zalantza izanez gero, lasai galdetu.\nAhalegindu osasun-kartilla eguneratua eramaten. Eta eraman zeuokin, pediatra-kontsultara edo osasun zentro batera umearekin zoazten bakoitzean.\nHaurraren osasun kartilla (pdf, 1.08 MB)\nJarraian hainbat gida eskaintzen dira, gurasoei beren seme-alaben osasuna mantentzen eta areagotzen laguntzeko.\nHaurraren osasun gidak:\nLehen hilabeteetan (0-6 hilabete bitartean) (pdf, 1 MB)\nLehen urtean (6 hilabete eta 3 urte bitartean) (pdf, 1.90 MB)\nEskolaurre adinean (3-6 urte bitartean) (pdf, 6.43 MB)\nEskola adinean (6 urtetik aurrera) (pdf, 1.99 MB)\nAdingabeak garraiatzeko araudia eta haurrak lotzeko sistema homologatuen informazioa (pdf, 1.68 MB)\nBizikleta segurtasunez erabiltzeko familia-gida (pdf, 3.47 MB)\nZer egin zorriak edo bartzak daudenean\nZorriek ez dute hegaz egiten, saltorik ere ez, baina azkar mugitzen dira ile lehorrean. Pertsona baten burutik bestearenera kontaktuaren bidez pasatzen dira, eta objetu pertsonalak partekatzean (toailak, txanoak, orraziak, …)\nZer egin ondorengo kasuetan susmoa?\nZer egin ondorengo kasuetan agerpena?\nJaitsi dokumentua PDF formatuan\nZorriak izatea ez da higiene txarraren seinale.\nFamiliako partaide guztien ilea aztertu. Tratamendua, beharrezko denean baino ez aplikatu.\nJakinarazi ikastetxekoei eta hurbilekoei.\nEz erabili inoiz zorrien kontrako produkturik kutsatzea saihesteko.\nBuruko zorriak intsektu txiki batzuk dira, hegorik gabeak, bizirauteko pertsonen odola behar dutenak.\nEz dute giza gorputzetik kanpo bi egunetik gora irauten.\nBartzek, hau da zorrien arrautzek, ur tanta itxura dute, ilearen sustraietan atxikitzen dira, eta ez dira erraz askatzen.\nIlea aztertu, batez ere garondoa eta belarri ostea, ea ileari itsatsitako bartzik edo zorri bizirik dagoen ikusteko. Bartzak zorriak baino errazago ikusten dira.\nIle hezea askatu eta xerloetan banatu.\nXerlo bakoitza orraztu sustraietatik puntaraino orrazi-xehe bat erabiliz (hagin luze eta tarte estudun orrazi berezia, ahal dela metalezkoa, zurruntasunagatik) Ilea busti dagoela orraztu, zorriak gutxiago mugitzen diraeta.\nOrrazia pasatzen den bakoitzean begiratu argitara, zorririk edo bartzik dagoen ikusteko. Ganoraz orrazteko 15-30 minutu beharko dira.\nPrebentzio-neurri moduan aipatutakoa aldian-aldian egin.\nBartz edo zorri biziak ikusiz gero, zorrien kontrako produktu pedikulizida bat erabili, betiere prospektuko argibideak jarraituz (lozioak xanpuak baino eraginkorragoak dira).\nAplikazio denbora igaro ondoren, garbitu ilea ohiko xanpuarekin eta uretan aklaratu.\nIle umela orrazi-xehearekin zehatzmehatz orraztu, zorriak eta bartzak ezabatzeko.\nJarraitu orrazi-xeheaz orrazten txandakako egunetan harik eta bartzak desagertu arte.\nKomenigarria da 2. aplikazio bat ematea, 7-10 egun igaro ondoren.\nZer egin zorriak edo bartzak daudenean (pdf, 110 KB)\nGurasotasun positiboa - "Gurasotasuna" Ekimena\nAzken aldaketako data: 2019/01/21


Pack WordPress |\nBaztango Mendigoizaleak mendi taldeak ongi etorria ematen dizu gure web orrian sartzeagatik. Xoko honetan elkartearen historia, helburuak, urtean zehar prestatzen diren ateraldiak, argazkiak etab ikusi ahalko dituzu.\nBaztango Mendigoizaleak Elizondon du bere egoitza, Nafarroako iparraldean kokaturik dagoen herri ederrean. Antolatzen diren ateraldi gehienak Baztan haranan bertan eta Bidasoako inguruetan egiten dira. Hurbileko tokietara ere maiz prestatzen dira ibilaldiak: Burgete, Astigarraga, Baigorri (Nafarroren eguna), Herri Urrats, Hondarribi etab (guzti hauek urtero egiten diren ateraldi fijoak dira).\nBaztango Mendigoizaleak mendi taldea 80. hamarkadan sortu zen. Hasiera batean Baztango Futbol Taldearen adar bat bezala hasi bazen ere, mansoago talde honetatik banandu zen elkarte autonomo gisa gelditzeko.


Basauriko Udalak auzotarrekin batera baloratuko ditu Karmelo Torre eta Foruak kaleetako igogailuei buruzko azterlan teknikoak | www.basauri.net\nBasauriko Udalak auzotarrekin batera baloratuko ditu Karmelo Torre eta Foruak kaleetako igogailuei buruzko azterlan teknikoak\nEnpresa espezializatuek zenbait aukera aurkeztu dituzte proiektu bakoitzerako.\nBasauriko Udalak baditu ja Karmelo Torre eta Foruak kaleetako hiri-igogailuen bideragarritasunari buruzko azterlan teknikoak. Txosten tekniko biak egiteko kontratatutako enpresa espezializatuek zenbait aukera aurkeztu dituzte proiektu bakoitzerako, eta udal arduradunak Kareagako eta Bidebietako auzo elkarteekin bildu dira, proposamenak aurkezteko. «Hemendik aurrera, igogailuen balizko kokapenetatik hurbil dauden jabekideen erkidegoekin batzartuko gara, proposamenak xehe-xehe azaltzeko eta haiekin eta auzo elkarteekin batera baloratzeko zein den aukerarik onena», azaldu du Asier Iragorri Basauriko alkateak. Aurreratu du, era berean, proiektu egokienak hautatu eta gero, «aztertu beharko» dutela «ea noiz hasi ahal garen igogailuak eraikitzen, Udalaren gaitasun ekonomikoa eta udalerriko auzo honetan zein beste batzuetan dauden beharrizanak aintzat hartuta».\nKarmelo Torren, aukeretako bik proposatzen dute igogailu bi eraikitzea, eta hirugarren aukerak igogailu bakarra aurreikusten du. Igogailu bi proposatzen dituzten alternatibetan, aldea lehenengoaren kokapenean dago: aukeretako batean, lehenengo igogailua Karmelo Torre 21eko atzealdetik irtengo litzateke, eta bigarren aukeran, berriz, kale bereko 7. zenbakiko atzealdetik. Kasu bietan, bigarren igogailu bat egongo litzateke, auzoan gorago dagoen oinezkoen bidean. Bestalde, kasu horietan bietan, gaur egun pribatuak diren lursailetan egongo lirateke igogailuak, eta, hortaz, Udalak lagapena negoziatu beharko luke auzotarrekin.\nBeste proposamenak igogailu bakarra aurreikusten du, zeinak beste aukera bien irisgarritasun bera ekarriko bailuke. Karmelo Torre 17, 19, 21 eta 23 atariek sortutako ezpondako patioan kokatuko litzateke, erdian geraleku bat izango luke, pasabide baten bitartez oinezkoen bidearekin lotzeko, eta begiratokiaren mendebalderaino iritsiko litzateke. «Hiru aukeretan berdin-berdin gaindituko litzateke desnibela, eta auzoko oinezkoen mugikortasuna eta irisgarritasuna hobetu», zehaztu du Asier Iragorrik. Aurrekontuari dagokionez, berriz, antzeko inbertsioa egin beharko litzateke, aukera edozein izanda ere: 1.000.000 eta 1.300.000 euro artekoa (obra-zuzendaritza, proiektua idaztea eta azterlan geoteknikoak barne).\nForuak eta Kareaga Goikoa kaleen arteko igogailurako, aukera bi aztertu dira. Igogailu bat ala bi proposatu dituzte, eta, kasu bietan, 700.000 euro inguruko inbertsioa egin beharko litzateke.\n«Joan den astean alternatibak aurkeztu genizkien beste alderdi politikoei, Hirigintzako Informazio Batzordean, eta gehienak igogailu bakarra aurreikusten duten aukeren alde agertu ziren. Dena dela, auzotarren iritzia ere jasoko dugu, noski, erabakia hartu aurretik», esan du Nerea Renteria Basauriko Udaleko Hirigintzako zinegotziak.


Hasiera EUROPAKO FUTBOL BIDEAK Alemaniako Futbol Jokalariak Antonio Rudiger Childhood Story Plus Untold Biografia gertaerak\nLB-k Nickname izenez ezagunena den Defentsa jenio baten istorio osoa aurkezten du; "Rudy". Gure Antonio Rudiger Haurtzaroko Story plus Untold Biography Factsek bere haurtzarotik gaur arte gertakari aipagarrienen berri ematen dizu.\nAntonio Rudiger Biografiaren analisia ospearen aurretik, familiako bizitza, gurasoak, bizimodua, bizitza pertsonala, ondare garbia eta hari buruzko kanpoko gertakari asko baino lehenagoko bizitza kontatzen du.\nBai, denek dakite bere eremuko nortasunaz, baina gutxi dira gure Antonio Rudiger-en Bio nahiko interesgarria dela. Orain adio gehiagorik gabe, Has gaitezen.\nAntonio Rudiger Haurtzaroko istorioa - Lehen bizitza eta familia aurrekariak:\nAntonio Rüdiger 3ko martxoaren 1993an jaio zen Berlinen, Alemanian. Neukolln-en hazi zen, Berlingo inguru gogorra, non krimena ugari zegoen.\nRudiger-en gurasoak, Matthias eta Lily, Alemaniako hiriburuan elkartu ziren 1991an gerra zibil odoltsua zela eta Sierra Leonatik ihes egin behar izan zutenean.\nRudyk bihotz onekoa eta bihurrikeriarako gogoa izan zuen nerabezaroan.\nZailtasunak eta mina jasan zituen eta, hain zuzen ere, ez zuen futboleko etapa handienerako bide sinpleena hartu.\nRudy-k 15 urte berandu samarrean egin zituen bere lehen urratsak futbol profesionalean, kaleko futbolean trebetasunak landu zituen eta horrek bere talentua bideratzeko aukera eman zion eta bizitzan lor zezakeenari begira ere ikusi zuen.\nZortzi urte eman zituen futbol amateurrean aurrelari eta erdilari gisa. Harrigarria bada ere, atezain gisa ere erabiltzen zen noizean behin.\nOrduan, bere gazte entrenatzaile eta tutorea, Dirk Jacobek gogoratuko zuen Rudigerren mentalitatea nola aldatzen zen txistua jaurtitzerakoan.\nRudi bere ikaskideen artean nabarmendu zen zelaitik kanpoko portaera lasaia eta lasaia zela eta. Zelaian, lasai eta lasaiaren aurkakoa zen.\nGazte karrera amaitu ondoren, VfB Stuttgart izan zen hurrengo deialdia. Lau urtez jokatu zuen han Roma-ra joan aurretik.\nAntonio Conte berehala harrituta gelditu zen Rudigerrekin 2015-16an Erroman egin zuen lehen denboraldian.\nUrtebete geroago Chelsea-ko jokalari bihurtu zen eta 2 urtez talde horretako lehen okupatzailea (10), lehenago Branislav Ivanovicek jantzi baitzuen 2007az geroztik. Gainerakoa, esan bezala, historia da.\nAntonio Rudiger Harreman bizitza - Neskalaguna, emaztea, seme-alabak?\nAntonio Rudiger Alemanian jaio eta hazi arren Sierra Leonako sustraiak maite dituen gizon mota da.\nBere harreman bizitza oso pertsonala mantentzen du. Oraindik ez du agerian behean agertzen den bere seme-alaben ama.\nAntonio Rudigerrek bere Twitter orrian argitaratu zuen behin. Bere hitzetan ... "Familia - bizitza non hasten den eta maitasuna ez da inoiz amaitzen".\nDuela gutxi, Rudyk erromatarrekin jokatzen ari zela ezagutu zuen Retarekin harreman bat omen zuen.\nAntonio Rudiger Familia Bizitza:\nAntonio Rudigerrek Siera Leonetik ditu bere sustraiak. Familia jatorri txarreko jatorria du eta bere aita Matthias Rüdiger-ek azpian irudikatutakoa izan zen diferentzia egin zuena Alemaniarako migrazioa behartuz, jaio gabeko seme-alabek (Antonio barne) bizitza hobea izateko.\nGaur egun, Matthias Rüdiger, alemaniarra da, eta bere emaztea (Antonio Rudiger-en ama) Lily Sierra Leonakoa da. Sierra Leoneko jatorriko futbolari alemaniar erretiratua den Sahr Senesie-ren anaiaordea da.\nAntonio Rudiger Bizitza pertsonala:\nAntonio Rudiger-ek bere nortasuna ematen dio.\nBere indarguneak: Errukitsua, artea, intuitiboa, leuna eta jakintsua da.\nBere ahuleziak: Benetan konfiantza izan zezakeen.\nGustatzen zaiona: Bakarrik egotean, lotan, musikan, erromantizismoan, ikusizko komunikabideetan, igerian eta gai espiritualetan.\nEz zuen gustatzen: Dena dakitela diote jendeak, kritikatuak izanik, iragana edozein motatako sorginkeria eta krudeltasunera itzultzen da.\nAntonio Rudiger oso atsegina da eta sarritan pertsona oso desberdinetako enpresa batean aurkitzen da.\nDesinteresatua da eta beti besteei laguntzeko prest dago, ezer berreskuratzeko esperantzarik gabe. Noizbait gazteen partidan zehar, Rudyk bere aurkarien ate hutsera korrika egin zuen eta gola izan zezakeen.\nBaina betikotasunera arte itxaron zuen bere taldekide batek, baloia eman zion eta taldekideak gola sartu zuen. Taldekide honek ordura arte ez zuen inoiz golik sartu.\nHorrek bere gogoko oroitzapena dakar. Antonio Rudiger-en bizitza enpatia eta adierazitako gaitasun emozionala da.\nAntonio Rudiger Untold Biography Fact - Bere idoloak:\nRudigerren lehen futbol kamiseta norberak egina zen eta jantzitakoaren antza izateko diseinatu zen George Weah, AC Milan eta Liberia aurrelaria ohia, eta orain, lehendakaria.\nAntonio Rudiger ere maitemindurik dago Ronaldo Luis Nazario Delima.\nBrasilgo Ronaldo George Weahren ondoren idolatratu zuen bigarren jokalaria izaten jarraitzen du. Rudigerren arabera ... "Aurrelari ezin hobea zen eta denetarik zuen".\nKondaira brasildarrarekiko maitasunak azaltzen du zergatik hasi zuen Antoniok bere ibilbidea aurrelari moduan jokatzen - denbora pixka bat igaro ondoren defentsaren erdialdera itzultzeko taktika egin zen. Baina, kontuan hartuta, bere ibilbideak nahiko nahasia jarraitu zuen gero ikusi genuen moduan.\nAntonio Rudiger Biografia Datuak - Arrazakeriaren biktima:\nRudigerrek, zoritxarrez, beltzen profesionalen artean arrazismoa bizi izan dute Italian bere garaian. Zirraragarria zen Senad Lulic-eko jokalari batek.\nRudiger beldurtu zuen kale saltzaile batekin alderatuz, esan zuen “Galtzerdiak eta gerrikoak saltzea” Stuttgart-en Roma sartu aurretik. Lulic 20 egunak debekatu egin du Roma-k.\nPortaera arrazista [monkey chants]: Roma Uefak inputatu du, haien aldeko batzuek Antonio Rüdiger atzelari ohiari tximinoen kantuak zuzendu ondoren.\nHori gertatu zen 2017ko urrian Chelsean jokatu zen Txapeldunen Ligako partida batean. Kantu arrazista Rüdiger 77. minutuko ordezko gisa partidan agertu zenean hasi zen.\nAntonio Rudiger Untold Biography Fact - Bere gogoko aipuak:\nJarraian, Antonio Rudigerren aipamen gogokoenak daude;\n“Beldurra baduzu, galtzen duzu! Hori ez da leloa bakarrik- Egia da. Beldurrik gabeak bakarrik ekarriko zaitu bizitzan aurrera ”.\n«Bizitza ez da itxaropena. Zure ametsak zure kabuz gauzatzeko fedeari buruzkoa da, fedea mantentzen baduzu soilik. Prest zaude atzerapausoei aurre egiteko eta oraindik ere zure ametsetan eta zure helburuetan sinesten duzu eta horretarako dena ematen duzu ".\nAntonio Rudiger Untold Biography Facts - Arsenal zalea:\nHau da, agian, jendeak ez dakiena Antonio Rudiger-i buruz. Egia esan, txikitatik Arsenal zalea izan da.\nChelsea-ko zaleen haserrea 2014 elkarrizketa batean aritu zen behin eta berriro, Thierry Henry eta Dennis Bergkamp-en egunez Arsenalen ondoren.\nEGITEKO KONTROLA: Eskerrik asko gure Antonio Rudiger Haurtzaroko istorioa eta kontatu gabeko biografia gertaerak irakurtzeagatik. LifeBogger-en zehaztasuna eta zuzentasuna lortzeko ahalegina egiten dugu.\nRudy nire garai guztietako defendatzailea da eta maite dut defentsako lerroan postu guztiak jokatzeko gai delako (defendatzaile neutroa da)


Hondarribiko kaleetan murgilduko da Euskal Herriko Itzulia : Bidasoko Hitza\nHondarribiko kaleetan murgilduko da Euskal Herriko Itzulia\nHelmuga eta irteera izango da Hondarribia apirilaren 8an eta 9an, hurrenez hurren. Xehetasunak eman dituzte gaur goizean Itzuliak eta udalak.\nHondarribiko etapa aurkeztu du Itzulia Basque Country-k.\nEuskal Herriko Itzuliak geldialdia egingo du apirilaren 8an eta 9an Hondarribian. Helmuga izango da lehendabizi eta irteera hurrengo egunean, eta horren gaineko xehetasunak eman dituzte gaur goizean burututako aurkezpen ofizialean Itzulia Basque Country-ko zuzendari Julian Erasok eta Hondarribiko Udaleko alkate Txomin Sagarzazuk zein Zerbitzuetako zinegotzi Gonzalo Carrionek.\nGasteiztik Hondarribira arteko tartea egin beharko dute apirilaren 8an txirrindulariek. Itzuliaren laugarren etapa izango da eta ia 200 kilometro egin beharko dituzte kirolariek. Etaparik “luzeena” izango da Erasoren hitzetan. Helmuga Hondarribiko hondartzaren inguruan egongo dela aurreratu du Erasok, baina argi utzi du Jaizkibel eta Erlaitzeko igoerek “hautespen naturala” suposatuko dutela txirrindularientzat, eta aurrealdean kokatzea lortzen dutenak izango direla podiumean egongo direnak. Kalkuluen arabera 17:15 aldera iritsiko dira lehen kirolariak hondartzara.\nApirilaren 9ko etapak, bestalde, Hondarribia izango du abiapuntu. 5 kilometroko zeharkaldia egingo dute parte hartzaileek herrian zehar Europa pasealekutik, hondartzako malekoitik, abiatuta. Ramon Iribarren, San Pedro kalea, Javier Ugarte, San Nikolas, Arma Plaza, Kale Nagusia eta Santa Maria ateaurretik igaro ondoren Hondarribia atzean utziko du lasterketak. Ondarroan (Bizkaia) bukatuko da bosgarren etapa, 160 kilometroren ondoren. 11:15 inguruan ekingo diete probari.\nLasterketak Hondarribiko ahalik eta kale gehien zeharkatzea saiatu direla azaldu dute prentsa aurrean arduradunek, “herritarrek balkoietatik eta leihoetatik jarrai dezaten lasterketa, herri osoak goza dezan”. Eta horixe da, Erasok zehaztu duenez, hain justu, hondarribiarrei eskainitako “omenaldi berezia”. Izan ere, osasun egoeraz ohartarazi dute agerraldian, eta jende pilaketak alboratzera deitu dituzte herritarrak. “Osasuna denon lehentasuna da”, gaineratu du zuzendariak.\nLehiaketak, halaber, eragina izango duela trafikoan eta zenbait kaletan adierazi du Carrionek. Hori dela eta, pazientzia eskatu die herritarrei eta zalantzak edukiz gero udalarekin harremanetan jartzera deitu ditu. Komunikazio kanpaina berezia abiatuko dutela ere baieztatu du. “Eragina izango du, baina denok disfrutatzea espero dugu”, bukatu du zinegotziak.\nErlazionatutako edukiaMaila handiko txirrindulariak ekarriko ditu Itzuliak Hondarribira


BESARKADAK BULETINA 015 – Besarkadak\n-Joan den larunbata ekainak 17.ean MAYDAYTERRANEO ekimenaren alde aurrera eraman zen azoka solidarioan parte-hartzeko aukera izan genuen. PROEMAID eta Salvamento Maritimo Humanitorio elkarteek antolaturiko azoka izan zen, zeinak Emaus Gizarte Fundazioaren laguntza izan duen. Emaus Gizarte Fundazioak eta SHM-k jostailu birziklatuak jarri zituzten salmentan Euro baten truk. Ekintza Besarkadak ekimenaren markuaren barnean kokatu zen, zeinak Gipuzkoako Foru Aldundiko Kultura, Turismoa, Gazteria eta Kirola Departamentuko Lankidetza Zuzendaritzaren bermea duen. Egun zoragarria izan zen, zeinetan pertsona anitzez inguruaturik ondo pasatzeko eta esperientzia polit hau partekatzeko aukera izan genuen. Aldi berean, SMH-k Mediterraneo itsasoan zehar bizitzak salbatzeko barku bat alokatzeko, dirua bildu ahal izan genuen egun guztian zehar.\n-Pasa den maiatzean, azkeneko Topagunea eraman genuen aurrera. Baina uda guztian zehar ekintzak, elkar ulermeneko espazioak, sorpresa gehiego… prestatzen arituko gara, ondoren zuen parte-hartze eta elkarlanari eskeraurrera eraman ahal izateko. Egin dugun ibilbidean zehar zuek eginiko proposamen, inplikazio eta gomendioei esker, ezagutzak, bizipenak eta esperientzia anitz partekatzeko aukera gehiago izan dezakegu.\nMila esker parte-hartu eta zuen gaitasun, ezagutza eta bizipenak gurekin partekatzeagatik!


Saltzaileek ibilgailu erabilien salmentan eskualdaketen gaineko zerga murrizteko eskatu diete autonomia-erkidegoei | Consumer\nSaltzaileek ibilgailu erabilien salmentan eskualdaketen gaineko zerga murrizteko eskatu diete autonomia-erkidegoei\nAlegatu du krisiak eragotzi egiten duela karga horri lotutako autoak saltzea, ezarritako urtebeteko epea bete baino lehen.\nIbilgailu Motordunen Saltzaileen Elkarte Nazionalak (Ganvam) autonomia-erkidegoei eskatu die Ondare Eskualdaketen gaineko Zergaren (PAT) tasak jaisteko edo, horrelakorik ezean, erabilitako autoen salmentan urte batetik bi urtera ordaintzeko salbuespen-epea luzatzeko. Patronalak alegatu du krisiak “zerga honi lotutako ibilgailuak saltzea eragozten duela, urte bateko epea bete baino lehen”. Gainera, gaur egun, profesionalek “urteko 70 milioi baino gehiagoko zerga-ordainketa egin behar dute, stock-denborak handitzeagatik”.\nGanvam-ek azaldu duenez, partikular baten ibilgailu erabilia birsaltzeko jasotzen duten kontzesionarioek edo salerosketek %4ko tasa ordaindu behar dute ITPagatik, baina ez dute zerga hori likidatu behar ibilgailua erosi eta hurrengo urtean saltzen badute. Hala ere, krisi ekonomikoak, kreditua murrizteak eta etxeko ekonomiak pobretzeak “erabilitako ibilgailuak saltzeko epeak nabarmen luzatzen dira —ibilgailuaren antzinatasuna zenbat eta handiagoa izan—, eta horrek askotan galarazten du ITPko salbuespenari heltzea”.\nUgazaben datuen arabera, bi urte baino gehiagoko automobilen stock-iraupenaren batezbestekoa 150 bat egunekoa da gaur egun. Batez besteko horrek, normalean, urtebetetik gorako atzerapenak dituzten salmentak biltzen ditu, eta, horren ondorioz, 70 milioi euro arteko ordainketak egiten zaizkie eskualdeko ogasunei. Egoera horren aurrean, saltzaileek adierazi dute beharrezkoa dela “ITParen ordainketaren salbuespena aldi baterako bi urteko epea luzatzea, gutxienez, automobilgintza-sektorearen krisiak jarraitzen duen bitartean”. Karga gehigarri hori arintzeko, zergaren zenbatekoa murriztea ere proposatzen du.\nErabilien salmenten %42 profesionalen salmentak dira, eta 2010ean 660.000 unitate saldu ziren. Horietatik, %20 inguruk stockaren urtea gainditzen du, eta, beraz, Ondare Eskualdaketen gaineko Zerga ordaindu ahal izango dute erosten direnetik saltzen diren arte urtea gainditzen badute.\nautomobilak kreditu salmenta stock


Baga Biga: KulturaZientifikoa sarean, euskal zientzialarien sarea osatzeko\nKulturaZientifikoa sarean, euskal zientzialarien sarea osatzeko\nDuela 230 urteko irailean, Elhuyar anaiek jakitera eman zuten Wolframioa isolatzea lortu zutela Bergarako Mintegian. Elementu bat gehiago taula periodikorako, ospea euskal zientzialarientzako eta Bergarako Mintegiarentzako. Efemeride hori gogoan, datorren asteazkenean, irailaren 25ean, 09:00etatik 00:00ak bitartean, sare sozialetan Kultura Zientifikoa zabaltzen jardungo gara euskal zientzia sareko eragileok. Modu horretan, euskal gizarteari erakutsi nahi diogu bagarela, eta bagaudela: Euskal Herrian ere puntako ikerketak, ikertzaileak eta dibulgatzaileak ditugula, alegia. Horrekin batera, gure artean sarea osatzea ere badugu helburu, elkarlanerako bideak jorratzen hasteko eta guztion indarrak eta ahaleginak metatzeko.\nEuskal tuitelari talde batek bultzatu du ekimen hau eta UPV/EHUko Kultura Zientifikoa Katedra, Elhuyar Fundazioak, UEUk, Iruñeako Planetarioak eta beste askok hartuko dugu parte. KulturaZientifikoa traola erabilita, gai horrekin zerikusia duten txioak zabalduko ditugu Twitter-en bidez. Txio hauetan, gaiari lotutako estekak, argazkiak, bideoak etab. zabalduko dira (adibideak ikusteko, sakatu hemen)\nJakintza arlo guztietako (Zientziak, Giza Zientziak, Gizarte Zientziak eta abar) gaiak jorratu nahi ditugu, eta, era berean, Kultura Zientifikoak hezkuntzan eta gizartean duen garrantzia azpimarratu nahi genuke. Hori dela eta, unibertsitate zein institutoetako irakasleak zein ikasleak, ikertzaileak, komunikazio-zientifikoan lanean ari direnak, erakundeak, eta oro har, nahi duenak parte hartzera gonbidatzen ditugu.\nAnima zaitezte ekimen honetan parte hartzera, zure ezagutzak, laneko kontuak eta iritziak Twitter-eko komunitate euskaldunarekin partekatzera. Irailaren 25ean sarean topatuko gara!\nEkimenaren inguruko informazio gehiago hemen duzue eskuragarri: http://kimikakuantikoa.blogspot.com.es/2013/09/kultura-zientifikoa-twitter-en-ii.html\nvia Personal Recipe 735099\nPublicado por Iker Barrena en 10:54


Eskolako elikadura birpentsatzen - Bizkaiko Hitza\nEskolako elikadura birpentsatzen\n2019, urtarrilak 25 Albisteak, Bizkaia, Gizartea 303\nBeren seme-alabek ikastetxean jasotzen duten elikadurak kezkatuta, Ezkerraldeko eta Meatzaldeko zenbait ikastetxe publikotako gurasoak biltzen hasi ziren. Eskoletan izan beharreko jantoki ereduaren inguruan eztabaidatzeko, Gure Elikadura Gure Ardura plataforma eratzea erabaki zuten. Urte bateko hausnarketaren ostean, egungo jantoki ereduak “eskola komunitatearen beharrak betetzen ez dituenez”, bestelako jantoki eredu bat marrazten duen manifestu bateratua aurkeztu dute.\nHor, egungo eredua ezbaian jartzeaz gain, eredu “osasuntsu eta hezitzaile” baten aldeko apustua egiten dute, eta dei egiten diete erakundeei hori lortzeko bidean pausoak eman ditzaten. Horrekin batera, Jaurlaritzak eskoletako jantokiak moldatzeko egindako proposamena baztertu egin dute, kudeaketa guztia gurasoen gain uzten duelako: “Gure ahotsa entzuna izatea nahi dugu, eta gure proposamenak aintzat hartzea, baina betiere administrazio publikoaren jardunaren baitan”, azaldu dute.\nGure Elikadura Gure Ardura plataforma hemezortzi ikastetxetako kideek osatzen dute, eta Muskizen abiatutako egitasmo bat da. Berriki aurkeztu duten manifestuan, jantoki ereduak izan beharreko helburuak zehaztu eta erakundeentzako hiru eskaera plazaratu dituzte. Izan ere, plataformako kideen arabera, egungo jantoki eredua zerbitzu “osagarri” bat da eta ez zaio “merezi duen balio eta garrantzirik” ematen: “Elikadura industrialaren sisteman oinarrituta dago, eta ez elikadura osasungarri, jasangarri eta pedagogikoa ardatz dituen eredu batean”.\nHori lortzeko, hurbilean ekoitzitako elikagaiak oinarri dituen jantoki eredu “osasungarri eta hezitzailea” proposatzen dute, aldi berean tokiko ekonomia bultzatuko duena. “Haurrek eskubidea dute kalitatezko elikadura osasuntsu bat izateko”, aldarrikatu dute. Horregatik, ikastetxean “bertako” elikagaiak jan ditzatela eskatzen dute, sasoikoak, eta, “ahal den heinean”, ekologikoak.\nHorrekin batera, jantokiak balio hezitzailea izan beharko lukeela deritzote eta ikasteko eskaintzen dituen aukerak “baliatu” behar direla. “Ikastetxearen curriculumean txertaturik egongo den eta jantokia barnean bilduko duen espazio pedagogiko bat eskatzen dugu”. Hala, ikasleek, sasoiko produktuak jateaz gain, horiek zeintzuk diren, nondik datozen eta zein ezaugarri dituzten ikasteko aukera izango dutelako.\nAzkenik, hurbileko produktuak bultzatzean, tokiko ekonomia ere bultzatzen dela argudiatu dute, “lehen sektorea berrindartuz, eskualdearen iraunkortasuna ere susta daitekeelako”.\nBestelako jantoki eredu bat lortzeko, ordea, Gure Elikadura Gure Ardura plataformak argi du “ezinbestekoa” dela erakundeekin batera lan egitea, eta, horregatik, eskatu egiten diote Jaurlaritzari ikastetxe publikoen inguruko araudia alda dezan: “Zerbitzua, gaur egun, catering enpresen bidez egiten da, eta, gure ustez, ikastetxeek zer jantoki eredu nahi duten erabakitzeko eskubidea dute”. Era berean, haiek proposatutako ereduarekin ikastetxeak sortuko lukeen beharra betetzeko “plan integral” bat aldarrikatu dute. Foru aldundiaren, eskualdeko landa garapenerako elkarteen eta lehen sektoreko bestelako erakundeen artean osatu behar litzateke hori.\nAzkenik, “benetako zerbitzu eredugarri bat” eskaini ahal izateko, tokiko administrazioaren lankidetza beharrezkotzat jo dute, “behar diren egitura finkoak sortu” eta udal eremuko giza baliabideak jar ditzan. “Guztion ardura da gure seme-alabek modu osasuntsuan jateko aukera izatea, eskualdearen iraunkortasuna eta bertako ekonomia sustatuz”.\nEHIGEk ere ez du onartu\nJaurlaritzak ikastetxeetako jantokietarako proposatu dituen moldaketek hautsak harrotu dituzte. Kristina Uriartek ikastetxe bakoitzak bere jangela kudeatzeko aukera izango duela jakinarazi ostean, Gure Elikadura Gure Ardura plataformako kideak bezala, EHIGE guraso elkartea ere moldaketaren aurka agertu da. Izan ere, bertako koordinatzaile Lurdes Imazek adierazi duenez, “atzerapausoak” ekarriko ditu: “Guraso elkarteak ezin dira ibili sukaldeko langileak kontratatzen; departamentuaren langileak izan behar dira”. Hori dela eta, EHIGEk ere eredu berri baten aldeko apustua egin behar dela deritzo.


LGTBIQ+ fobiaren aurka, ekintza eta adierazpen ugari - Amurrio - Aiaraldea.eus\nLGTBIQ+ fobiaren aurka, ekintza eta adierazpen ugari\nErredakzioa 2019-05-17 11:13\nLGTBIQ+ fobiaren nazioarteko eguna da gaur. Amurrioko Bañueta kiroldegian erakusketa jarri dute, genero identitate anitzak aldarrikatzeko.\nSexualitate, genero eta desio anitzak ikustarazteko konpromisoa agertu dute tokiko erakundeek LGTBIQ+fobiaren aurkako egunean.\nAmurrioko Udalak erakusketa jarri du Bañueta kiroldegian EHGAM erakundeko kartel zaharrekin. Artziniegako Udalak, berriz, helduentzako ipuin kontaketa saioa antolatu du: Heroines. 19:00etan izango da hitzordua Artziniegako liburutegian.\n"Artziniegako Udalak dibertsitate afektibo eta sexuala zein genero identitate anitzak ospatzen dituen udalerria aldarrikatu nahi du, LGTBIQ+ kolektiboari egindako erasoak zigorrik gabe uzten ez diren udalerria. LGTBIQ+fobiak ez du soilik pertsonen askatasuna arriskuan jartzen, baita gizarte osoaren ongizatea ere", adierazi dute oharrean. Hala, sexualitate, genero eta desio anitzak ikustarazteko konpromisoa berretsi dute, "eta LGTBIQ+ taldekoen kontrako diskriminazioari, estigmatizatzeari eta bortizkeriari aurre egitekoa, berdintasun eta aniztasun politika publikoaren bidez".\nArgazkiak: Alfredo Remirez Marañon


Dagoeneko ia 70 umek eman dute izena udalekuetan - Soraluze - Plaentxia.eus\nDagoeneko ia 70 umek eman dute izena udalekuetan\nUbane Madera Zangitu 2021-06-08 10:08\nIazko udalekuen azken eguneko argazkiak. Kukumixo.\nBizkor doa udaleku irekietarako izen-ematea iazkoarekin alderatuta. Dagoeneko 70 neska-mutiko inguruk eman du izena eta oraindik datorren asteko eguaztenera arteko epea dago horretarako. Iaz, guztira, 74 ume ibili ziren udalekuetan. Pandemia aurretik, berriz, 150 inguru ibili izan dira.\nDatuen arabera, badirudi aurten umeak (eta gurasoak) gogotsu daudela Kukumixok, Udalak eta Pil-pileanek antolatzen dituzten udaleku irekietan parte hartzeko, izen-ematea zabaldu eta astebete eskasera, dagoeneko 70 ume inguruk eman baitu parte hartzeko izena.\nKonparazioa egitearren, iaz, pandemiak baldintzatutako lehen udalekuetan 74 umek hartu zuen parte guztira. Hori bai, normalean, 150-160 ume inguruk parte hartu izan dute. Beraz, badirudi aurten “normaltasun” handiagoa izango dela jarduera horretan.\n10 laguneko taldeak\nUdalekuak uztailaren 5etik 16ra bitartean egingo dituzte, astelehenetik eguenera 10:00etatik 13:00etara eta barikuetan, 10:00etatik 17:00etara. Begirale bakoitzeko, 10 umeko taldeak antolatuko dituzte. Hortik aurrera, xehetasunak lotzeko daude, pandemiaren bilakaeraren araberako neurrietara egokitu beharko baitira. Adibidez, txangoak egitea edo gauren bat etxetik kanpo pasatzea oraindik erabakitzeko dago. Datozen egunotan joango dira halakoak lotzen.\nIzena udaletxean bertan eman daiteke edo online, HEMEN klikatuta.